Bukedde alondodde engeri abasibe b’e Luzira bwe bakola bizinensi y'okutunda eby'amaguzi wamu n’okugula bamalaaya\nKU ludda olumu, olengerayo abasibe abakyala be bakeeza mu kisaalu okutema omuddo gw’ente era bavaayo bavulubanye ettosi nga batonnyolokoka nga be bavuluze mu kidiba!\nKu ludda olulala ate gy’osanga abasibe abasajja abatembeeya ebijanjaalo, kasooli n’ebyamaguzi ebirala.\nEbibagatta biri bisatu byokka; bonna basibe abali mu yunifoomu y’ekkomera eya kyenvu, bonna bava mu kkomera e Luzira era bonna basibira mu kifo kimu – Namuwongo mu Kampala.\nABASIBE ABAGULA BAMALAAYA BAFULUMA BATYA EKKOMERA?\nWadde Luzira limanyiddwa ng’ekkomera erikanga buli alina ekirowoozo ekizza omusango, bw’osanga abasibe abasajja abataayaaya mu Namuwongo Bukasa, Kisugu, osigala weebuuza engeri gye bafuluma!\nEkisooka okukwewuunyisa y’engeri gye bateembeeya ebintu omuli ebijanjaalo, obummonde, obuwunga, ebiruke n’ebintu ebikalu ebirala.\nOba okyali ku batembeeya ebyamaguzi, ate n’osisinkana abali mu birabo by’emmere nga batumya buli kye baagala okulya.\nOmusibe omu gwe twasanze mu kirabo ky’emmere ng’atumizza amatooke n’akalo yavudde mu mbeera ng’omuwala aweereza mu kifo ekyo aluddewo okumuleetera obusera bwe yabadde amutumye anywekereze emmere emukke bulungi mu ntumbwe.\nOno omusibe alina essimu ne leediyo naye akola gwa butembeeyi.\nMu kubuuza gy’aggye ssente, bakwanukula mangu nti ensimbi zivudde mu bintu by’abadde atembeeya era abeera alinako omutemwa, ate ng’omutemwa omulala gwa baserikale b’ekkomera ababeera baamukkiriza okufuluma agende atunde ebyamaguzi.\nObeera okyewuunaganya ku musibe atuula mu wooteeri n’asaba buli ky’ayagala, n’okuduumira nga bw’aduumira ate ne bakutegeeza nti okumpi awo ku ka loogi mu Yoka Zooni e Namuwongo, abasibe bettanirawo nnyo.\nKu Lwokusatu waabaddewo olutalo ku loogi eyo era abatuuze abaagenze okudduukirira kyababuuseeko okusanga ng’ali mu lutalo, musibe okuva e Luzira mu yunifoomu ye.\nYabadde yeenyoola ne malaaya Fatuma oluvannyuma lw’okufuna obutakkaanya. Omusibe yabadde asasudde malaaya 5,000/- wabula malaaya n’amwefuulira n’awamba n’enkofiira omusibe gye yabadde atembeeya.\nEnkofiira yabadde ya mutwalo era awo we waavudde olutalo. Abantu abasinga abaakuhhaanye, omusango baagusalidde musibe wadde nga tebaasoose na kumuwuliriza.\nAte naye bwe yawulidde amaloboozi g’abatuuze abasing nga bamubuuza ekyamuleese okugula malaaya ng’ate ateekeddwa kubeera mu kkomera, olwo n’abivaako n’akwata erimuzza e Luzira.\nAbasibe abalala olumu basibira mu bbaala ne banywa ku twenge twe baba baludde okulozaako, kyokka bafuba obutagangayira kubanga okuddayo nga batagala kiba kigenda kubasuula mu ntata naddala mu bakama baabwe ababa babakkirizza okugenda okutembeeya ebintu enjuyi zombi (olw’omusibe n’olw’abaserikale) zifunemu.\nOlumu bwe bawulira omwenge gubalippye enkalu, balinnya bodaboda ze zibazzaayo e Luzira.\nOmusibe omulala ng’atembeeya ebyamaguzi emisana ttuku.\nBIZINENSI BAGIKOLERA KU SSIMU\nEbyamaguzi basinga kubitunda ku Lwakubiri kubanga e Namuwongo wabeerayo akatale k’omubuulo era bwe bamala okutunda nga nabo babaako bye beegulira era tekimanyiddwa oba babyetwalira ne babikozesa mu kkomera oba baba babigulidde bakama baabwe.\nOkutuuka e Namuwongo bayita ku luguudo lw’eggaali y’omukka nga bava e Luzira era batambulawo kilommita nga ssatu zokka.\nAbalala ebintu babitunda Bukasa kubanga awo kumpi nnyo ne Luzira. Wabula bwe bitaggwaawo nga beeyongerayo e Namuwongo ate nawo bwe batunda ne bitaggwaawo nga babyongerayo e Kisugu.\nMu kutuuka e Namuwongo bayita ku poliisi bbiri okuli ne poliisi y’e Kannyogoga eri ku luguudo lw’eggaali y’omukka wabula aba poliisi nabo tebabafaako, ne beeyongerayo nga bwe bayita abaguzi, “Obuwunga bwa lukumi, ebijanjaalo 1,200/- zokka…”\nOluvannyuma lw’okutembeeya ono yayitiddeko mu tonninnyira okufuna ekyokulya.\nOlw’okuba tebabeera na buveera, ayagadde okugula amukyamya mu makaage n’amupimira ng’akozesa ebikopo era ebikopo bibiri bibalwa nga kkilo emu.\nObuwunga, ebijanjaalo, amata, obummonde, obusero n’ebiruke ebirala byonna bitundibwa ddondolo era kye kifudde abasibe bano abaganzi. Buli abaguzeeko aba tayagala kubavaako era bamaliriza bamuwadde ennamba y’essimu kw’ayinza okubafunira abaleetere ebyamaguzi ebirala.\nOmu ku basibe ttiimu yaffe be yalondodde okumala wiiki eziwera, yatuuse n’okugamba kaasitooma omukyala nti; “Bw’okuba nga sikwata, ng’oweereza obubaka ku WhatsApp, ng’ontegeeza by’oyagala nkuleetere, olunaku lw’oyagala mbireete n’obungi bwe mba ndeeta.”\nAmaliriza akkaatiriza nti, “W’onjagalira wonna we nzijjira…” Kiteeberezebwa nti essimu zino za bakama baabwe ababeera babawadde ebyamaguzi okubitunda.\nEbyamaguzi bwe bibeera ebingi, olumu babitambuliza ku kigaali era abamu bambalirako bbuutusi. Babagattirako bu leediyo obutono era abamu batambula bwe bawuliriza ennyimba za David Lutalo n’abayimbi abalala abaliko nga Bobi Wine.\nOkutya okunene okuliwo mu kitundu be bantu abalaba abasibe abo engeri gye beeyagalamu era eky’okutya ekkomera ne kibaggwaamu nga basobola n’okwenyigira mu bumenyi bw’amateeka nga beeyinula nabo okuvaayo ne baddukanya emirimu gyabwe nga bulijjo.\nAbasibe abakyala nga bava okutema ebisagazi.\nAbalala batya nti abasajja abo abataayaaya bwe basisinkana n’abantu be bazzaako emisango, ebiddirira biyinza obutaba birungi kubanga gwe bazzaako omusango abeera agumidde ku kimu – “omuntu eyazza omusango baamusibira Luzira”!\nEMBEERA Y’ABAKAZI YENNYAMIZA\nAbasibe abasajja abatembeeya ebyamaguzi, olumu bayitira ddala ku baserikale b’amakomera abakuuma abakyala abasindikibwa okutema omuddo gw’ente mu kisaalu.\nAbasibe abasajja bayitawo bafuuwa mpa, ng’eno abaserikale abakuuma abakazi bwe bakaayuukira abasibe abakyala okuyingira amangu ekisaalu bateme ebisagazi by’ente.\nAbakyala bakuumibwa nnyo era bawalirizibwa n’okugenda mu mazzi wakati ne bavaayo nga bajonjobadde.\nAbamu batuuka n’okuggyamu yunifoomu y’ekkomera ne bagenda nga kumpi bali bukunya nga tebeeteekera kutambulira mu yunifoomu eziddugalidde mu kisaalu.\nAbasibe abasajja we bambalira bbuutusi, abasibe abakyala bayingira ekisaalu nga bali mu bigere era obweraliikirivu bubeera ku bulamu bwabwe n’endwadde eziyinza okuva mu mazzi amacaafu, n’emisota abatuuze gye bagamba nti gigumba mu lusaalu olwo e Bukasa.\nBwe bamala okutema ebisagazi nga babalagira okubyetikka okubitwala nga babiyisa ku luguudo lw’eggaali y’omukka ne batambula kkirommita nga ziizo okubituusa e Luzira.\nAyogerera amakomera ayanukudde\nOmwogezi w’amakomera mu ggwanga Frank Baine yasoose kugamba nti buli musibe alina okukuumibwa wabula oluvannyuma bwe yategeezeddwa nti ttiimu ya Vision Group yabadde ekuhhaanyizza ebifaananyi ebiraga abasibe abakola bizinensi, n’alyoka ategeeza nti bagenda kunoonyereza.\nOluvannyuma Baine yannyonnyodde nti, abasibe abalekebwa ne bagenda mu bantu abo baba banaatera okumalako ebibonerezo byabwe nga babateekateeka okudda mu bantu.\n“Abamu baba baluddeyo nnyo nga tebalina na we batandikira era olumu baba bakoze ebintu bingi mu kkomera naddala ebiruke nga baagala babitunde batuuke okuyimbulwa nga balina akasente kwe basobola okutandikira.” Baine bwe yategeezezza.\nYagambye nti abasibe abo babeerako abaserikale ababalondoola nti era abaserikale abo babeera mu ngoye ezaabulijjo, kyokka ttiimu ya Vision Group emaze wiiki ssatu ng’egoberera abasibe bano teyalabye ku muserikale yenna.\nBaine era teyannyonnyodde baserikale abo gye babeera mu kiseera abasibe we bagendera mu buloogi okufuna bamalaaya!\nKu bakazi abagenda mu kisaalu okutema ebisagazi by’ente yagambye nti: Abakazi okutema ebisagazi tekiriimu buzibu kubanga bya nte za kkomera ate ze zivaamu amata abaana baabwe ge banywa.\nAbasinga ku bakyala abo balina abaana mu makomera. Wabula ate olumu abasibe abasajja abatembeeya ebintu olumu mu bye batunda mubeeramu n’amata ge bagamba agava mu nte z’ekkomera era Baine teyannyonnyodde oba ku ssente eziva mu mata, abakazi abatemera ente ebisagazi bafunako! Bwe yabuuziddwa ku ky’okuteeka abakazi mu buzibu nga bayingira ekisaalu awatali wadde okwesabika kwonna, Baine yayanukudde nti:\n“Nze nkuze kutuuka wano, sirabangayo mulunzi atema bisagazi asooka kwambala ‘ggiravuzi” (nkampa ezisabikibwa emikono n’engalo).\nYagambye nti bafuba okussa ekitiibwa mu ddembe ly’abasibe, kyokka babakozesa emirimu emisaamusaamu naddala egibayambira awamu ng’abasibe.\nEmboozi zino ziri wansi w’enkolagana ya Vision Group ne DGF okutumbula eddembe ly’obuntu n’okuyamba abantu okufuna obwenkanya.


Bukedde Online - Amaka omutali nkolagana tegakulaakulana\nAmaka omutali nkolagana tegakulaakulana\nOkugenda ew’omusajja njagala kusooka kukula...\nNDI musanyufu nnyo olw’omukisa gwe nnafuna ogw’okubatuuzanga ng’abafumbo n’okunyumyamu nammwe ku nsonga ezeekuusa ku maka.\nAmaka nsonga nkulu nnyo era nange nneeyama obutakoowa kubakubira ttooci mu nsonga yonna gye ndaba nga tetuukiridde musobole okugenda mu maaso.\nKu mulundi guno ensonga endeese yeekusa ku mikisa mu maka gammwe. Bangi ku mmwe naddala abaana ab’obuwala muzze nnyo mu kwekubagiza n’okuwoza ng’emikisa bwe gyabeesamba.\nBuvunaanyizibwa bwo ng’omukyala mu maka okulaba ng’okolerera emikisa n’embeera ennungi okireko eyanaaba olweza. Ng’omukazi mu maka olina emikisa mingi egifuula amaka go ekifo eky’egombesa. Naye okudda mu kukuba emimiro, okwegomba abalala wamu n’okwekyawa oyongera kwezza mabega.\nGgwe ayagala emikisa okweyiwa mu maka go, okusooka kwa byonna olina okulongoosa enkolagana wakati wo ne balo, abaana bammwe n’abooluganda abalala.\nNaye buli lw’olekawo oluwonko wakati wo n’abantu bano, emikisa oba ogituulira.Mu nkola entuufu, abantu bano bafuule mikwano gyo okusinga okubeesamba.\nBuli lw’ofuula balo okuba mukwano gwo, enkolagana ejja kutojjera mu maka kibawe omukisa oguteesa ku nsonga ezijja okutwala amaka gammwe mu maaso.\nMufisseewo akaseera ng’abafumbo mwogere ku nsonga z’amaka naddala ezeekuusa ku nnyingiza n’ensaasaanya.\nAbasajja bangi boonoona ensimbi mu bintu ebitazimba maka naye bwe mutuula awamu mu ngeri eno mujja kusobola okuziba emiwaatwa omuyita ensimbi zino ebintu bitereere. Abafumbo abatalina nkolagana ya nnamaddala kizibu okutuuka ku birungi.\nMu ngeri endala nammwe mwennyini kye kiseera okukomya okwejalabya n’okusaasaanya ensimbi mu bintu ebirekeka. Kino kijja kubayamba okufissa ssente muzizze ku kwekulaakulanya.Naye bwe munaalemeramu looko y’okussa buli ssente gye mufuna mu bintu nga bino, mujja kusigala nga mwekwasa nga bwe waliwo omuntu abatambulirako.\nAbakyala abafumbo mwongere okuyiiya wamu n’okutetenkanya mu ngeri ey’enjawulo. Ku mulembe guno buli mukazi mufumbo wandibadde obaako n’ekkubo erivaamu ensimbi lye weesibako. Okuyingiza ensimbi tekikwetaagisa kumala kuva waka. Ebintu bingi by’osobola okukolera awaka ate n’osinga n’oyo azitambulira.\nMugguleewo n’essuula y’okutereka ku nsimbi ze mukola. Nga muyita mu kwerumya mutandikewo ensawo gye muterekamu ensimbi okumala ebbanga eggere. Ssente ez’ekika kino ze zijja okubatuusa ku nkulaakulana singa mufaayo okuziyiiyiza obulungi.


Lukka 20 | Bayibuli ey'Oku Mukutu Gwaffe Ogwa Intaneeti | New World Translation\nYesu abuuzibwa gy’aggya obuyinza (1-8)\nOlugero lw’abalimi abatemu (9-19)\nKatonda ne Kayisaali (20-26)\nEkibuuzo ekikwata ku kuzuukira (27-40)\nKristo ye Mwana wa Dawudi? (41-44)\nYesu alabula ku bawandiisi (45-47)\n20 Lumu bwe yali ng’ayigiriza abantu mu yeekaalu era ng’abuulira amawulire amalungi, bakabona abakulu, abawandiisi, n’abakadde ne bajja 2 ne bamugamba nti: “Tubuulire, oggya wa obuyinza okukola ebintu bino, era ani eyakuwa obuyinza buno?”+ 3 N’abaddamu nti: “Nange nja kubabuuza ekibuuzo era munziremu: 4 Yokaana yaggya wa obuyinza okubatiza, mu ggulu oba mu bantu?” 5 Ne batandika okwogera bokka na bokka nti: “Singa tugamba nti, ‘Yabuggya mu ggulu,’ ajja kutugamba nti, ‘Lwaki temwamukkiriza?’ 6 Naye singa tugamba nti, ‘Yabuggya mu bantu,’ abantu bonna bajja kutukuba amayinja kubanga bakakafu nti Yokaana yali nnabbi.”+ 7 Ne bamuddamu nti tebamanyi gye yabuggya. 8 Yesu n’abagamba nti: “Nange sijja kubabuulira gye nzigya buyinza kukola bintu bino.” 9 Awo n’agerera abantu olugero luno: “Waaliwo omuntu eyasimba ennimiro y’emizabbibu+ n’agipangisa abalimi, n’agenda mu nsi ey’ewala n’amalayo ekiseera.+ 10 Naye ekiseera eky’amakungula bwe kyatuuka, n’atuma omuddu eri abalimi bamuwe ku bibala eby’omu nnimiro ye ey’emizabbibu. Kyokka, abalimi ne bamukuba, era ne bamugoba n’addayo ngalo nsa.+ 11 Awo n’abatumira omuddu omulala. Naye ne bamukuba, ne bamuweebuula, era ne bamugoba n’addayo ngalo nsa. 12 N’abatumira n’ow’okusatu; ono naye ne bamutuusaako ebisago ne bamugoba. 13 Awo nnannyini nnimiro y’emizabbibu n’agamba nti, ‘Nnaakola ntya? Nja kutuma omwana wange omwagalwa.+ Ono ye bayinza okumussaamu ekitiibwa.’ 14 Abalimi bwe baamulaba ne bagambagana nti, ‘Ono ye musika. Tumutte, obusika tubutwale.’ 15 Awo ne bamusuula ebweru w’ennimiro y’emizabbibu ne bamutta.+ Kati olwo kiki nnannyini nnimiro y’emizabbibu ky’ajja okukola? 16 Ajja kujja atte abalimi abo, ennimiro agiwe abalala.” Bwe baawulira ekyo ne bagamba nti: “Ekyo kireme kubaawo!” 17 Naye n’abatunuulira n’abagamba nti: “Kati olwo ekyawandiikibwa kino kitegeeza ki ekigamba nti, ‘Ejjinja abazimbi lye baagaana lye lifuuse ejjinja ekkulu ery’oku nsonda’?*+ 18 Buli muntu anaagwa ku jjinja eryo ajja kumenyekamenyeka.+ Ate oyo gwe linaagwako, lijja kumubetenta.” 19 Awo abawandiisi ne bakabona abakulu ne baagala okumukwata ku ssaawa eyo yennyini kubanga baakitegeera nti olugero olwo lwali lukwata ku bo. Naye ne batya abantu.+ 20 Ne banoonya we banaamukwasiza; ne basasula abasajja beefuule ng’abantu abatuukirivu okusobola okumukwasa mu by’ayogera,+ balyoke bamuweeyo eri ab’obuyinza n’eri* gavana. 21 Awo ne bamubuuza nti: “Omuyigiriza, tumanyi nti by’oyogera ne by’oyigiriza bya mazima era tososola, naye oyigiriza ekkubo lya Katonda mu ngeri etuukana n’amazima: 22 Kiba kituufu okusasula Kayisaali omusolo oba nedda?” 23 Naye n’ategeera obukuusa bwabwe, n’abagamba nti: 24 “Mundage eddinaali.* Ekifaananyi n’ebigambo ebigiriko by’ani?” Ne bamugamba nti: “Bya Kayisaali.” 25 N’abagamba nti: “Kale, ebya Kayisaali mubiwe Kayisaali,+ naye ebya Katonda mubiwe Katonda.”+ 26 Ne batasobola kumukwasa mu bigambo ebyo mu maaso g’abantu, naye ne beewuunya nnyo kye yabaddamu, era ne basirika. 27 Kyokka abamu ku Basaddukaayo abagamba nti teri kuzuukira,+ ne bajja ne bamubuuza nti:+ 28 “Omuyigiriza, Musa yatugamba nti, ‘Singa omusajja afa n’aleka omukyala nga tamuzaddeemu mwana, muganda we asaanidde okutwala omukyala oyo, azaalire muganda we abaana.’+ 29 Waaliwo ab’oluganda musanvu. Ow’olubereberye yawasa omukazi, naye n’afa nga tazadde mwana. 30 N’ow’okubiri n’awasa omukyala oyo naye n’afa, 31 n’ow’okusatu naye n’amuwasa. Bonna omusanvu baamuwasa naye ne bafa nga tebalese baana. 32 Oluvannyuma omukazi naye n’afa. 33 Kati olwo mu kiseera eky’okuzuukira, aliba mukyala w’ani ku bonna? Kubanga bonna omusanvu baamuwasa.” 34 Yesu n’abagamba nti: “Abantu* b’omu nteekateeka y’ebintu eno bawasa era bafumbirwa, 35 naye abo abagwanira okufuna obulamu mu nteekateeka y’ebintu eri awamu n’okuzuukizibwa okuva mu bafu, tebaliwasa era tebalifumbirwa.+ 36 Mu butuufu, baliba tebakyayinza kufa nate, kubanga baliba nga bamalayika, era baliba baana ba Katonda kubanga baliba bazuukiziddwa. 37 Naye okumanya nti abafu bazuukizibwa, ne Musa yakiraga ng’ayogera ku byaliwo ku kisaka, bwe yayita Yakuwa,* ‘Katonda wa Ibulayimu, Katonda wa Isaaka, era Katonda wa Yakobo.’+ 38 Si Katonda wa bafu naye wa balamu, kubanga eri ye bonna balamu.”+ 39 Abamu ku bawandiisi ne bamugamba nti: “Omuyigiriza, oyogedde bulungi.” 40 Baali tebayinza kwetantala nate kumubuuza kibuuzo na kimu. 41 Awo n’ababuuza nti: “Lwaki bagamba nti Kristo mwana wa Dawudi?+ 42 Dawudi kennyini agamba mu kitabo kya Zabbuli nti, ‘Yakuwa* yagamba Mukama wange nti: “Tuula ku mukono gwange ogwa ddyo 43 okutuusa lwe ndifuula abalabe bo ng’entebe y’ebigere byo.”’+ 44 Dawudi amuyita Mukama we; kati olwo aba atya omwana we?” 45 Awo abantu bonna bwe baali nga bawuliriza, n’agamba abayigirizwa be nti: 46 “Mwegendereze abawandiisi abaagala okutambula nga bambadde amaganduula, abaagala okulamusibwa mu butale n’okutuula mu bifo eby’omu maaso* mu makuŋŋaaniro, abaagala ebifo ebisingayo okuba eby’ekitiibwa ku bijjulo,+ 47 abanyaga ebintu bya* bannamwandu, era abasaba essaala empanvu olw’okweraga. Abo bajja kuweebwa ekibonerezo ekisinga obunene.”\n^ Obut., “n’eri obuyinza bwa.”\n^ Oba, “ebisinga obulungi.”\n^ Obut., “abalya amayumba ga.”


Okukuba zaala kibi? Biki Bayibuli byeyogerako kukukuba Zaala?\nBayibuli teyogera ku Zaala oba okubetiinga. Wabula Bayibuli etulabula okwewala okwagala sente( 1 Timoseewo 6:10, Abaebbulaniya 13:5) Ebyawandiikibwa era bitulabula okwewala okugagawala amangu( Engero 13:11; 23:5; Omubuulizi 5:10) Okuzanya zaala okusingira ddala kwesigamye ku kwagala sente era abantu okugezaako okugagawala mu ngeri enyangu.\nKibi kki ekiri mu kuzanya zaala? Okuzanya zaala, nsonga nzibu kubanga bwekuba tekukolwa buli lunaku, kati awo kuba kwonoona sente, wabula kiba kibi ekyetaagisa. Abantu bonoona sente mu bintu bingyi. Okuzanya zaala kwonoona sente ng'okulaba firimu(ebiseera ebisinga), okulya emere eyebeeyi etetaagisa, oba okugula ebintu ebyebeeyi ebitalina mugaso. Mu kaseera ke kamu, okuba nga sente zonoonebwa mu bintu ebirala bingyi, tekitegeeza nti zaala awo naye aba mutuufu. Sente tezilina kwonoonebwa. Sente esuka mwezo ezetagiibwa zilina okuterekebwa okukola ku byetaago ebyomu maaso, oba zilina okuweebwa eri omulimu gwa Katonda, wabula si kuzikubamu zaala.\nNewankubadde nga Bayibuli teyogera ku Zaala, eyogera ku bintu nga kyansi, oba okuteeba. Ng'ekyokulabirako, okukuba obululu kukolebwa mu Ky'abaleevi okulonda embuzi ey'okuwaayo nga saddaka ey'ebibi n'eyokusindikiriza mu dungu. Yoswa akuba obululu okulaba ani anabeera munda mu bisenge bya Yerusalemi. Abatume bakuba obululu okulonda ani anadda mu bigere bya Yudda. Engero 16:33 egamba," Akalulu kasuulibwa okulaba ekivaamumu; Naye Mukama yasalawo ekivaamu."\nBayibuli eyinza kugamba kki ku zi Kasino n'ebifo ebya zaala? Zi kasino zikozesa buli ngeri yonna okuwaliriza omukubi wa zaala okukozesa sente zonna zasobola mubungi bwazo. Bawaayo omwenge ogwebeeyi oba ogw'obwerere, ekiwagira obutamiivu, era n'ekiretera omuntu okuba nga tasobola kulowooza bulungi ng'asalawo. Buli kimu mu Kasino kyabubba okusobola okutwaala sente mu bungi nga tewali kyebawaddeyo okujako esanyu olifumuuka ng'empewo. Ebifo ebilara ebilimu okuba obululu, zikola mu ngeri y'okuwagira eby'enjigiriza, oba ebintu ebifa ku mbeera za bantu ba bulijjo. Wabula okunonyereza kulaga nti abantu abetaba mu buzanyo buno si bebantu abalina kwetabamu kubanga tebasobola kugula tiketi za bululu buno. Okwagala okugagawala amangu kukemebwa kunene eri abo abayayana okugagawala. Emikisa gy’okuwangula mitono nnyo, ekiretera obulamu bw'abantu bangyi okwonooneka.\nOkukuba obululu okuwangula kusobola okusanyusa Katonda? Abantu abangyi bagamba bayigira mu kukuba obululu bwa zaala okusobola okuwa sente eri ekanisa oba eri ekintu kyona ekirungi. Newankubade ng'ekigendererwa kisobola okuba ekirungi, amazima gali nti, abantu batono abakozesa sente za zaala okukola emirimu gya Katonda. Okunonyereza kulaga nti, abawangula obululu babeera baavu okusinga bwebaali nga tebanawangula bululu. Katonda teyetaaga sente zaffe kukola mirimu gye munsi. Engero 13:11 egamba,"Obugagga obufunibwa olw'ebigambo ebitaliimu bulikendeezebwa: Naye oyo akuŋaanya ng'akola emirimu aliba n'okwala." Katonda yemalirira era aja kugabirila ebyetaago by'ekanisa. Osubiira Katonda ayinza okusanyukira sente ezivudde mu kutuunda enjaga oba ezibiddwa okuva mu banka? Nedda. Munsonga yemu, Katonda teyetaaga sente "zibbiddwa" okuva "ku baavu", n'ekigendererwa eky’okugagawala.\nTimoseewo ekisooka 6:10 egamba,"Kubanga okwagala ebintu kye kikolo ky'ebibi byonna: waliwo abantu abayaayaanira ebyo, ne bakyamizibwa okuva mu kukkiriza, ne beefumitira ddala n'ennaku ennyingi". Abaebbulaniya 13:5 egamba, "Mubeerenga n'empisa ey'obutaagalanga bintu; bye mulina bibamalenga: kubanga ye yennyini yagamba nti Sirikuleka n'akatono, so sirikwabulira n'akatono." Matayo 6:24 egamba," Tewali muntu ayinza kuweereza baami babiri: kuba oba anaakyawanga omu, n'ayagalanga omulala; oba anaanywereranga ku omu, n'anyoomanga omulala. Temuyinza kuweereza Katonda ne mamona.


Baibuli y'Oluganda - ENDAGAANO ENKADDE - 2 Ebyomumirembe 8\n2 Ebyomumirembe - Essuula 8\nAwo olwatuuka emyaka amakumi abiri bwe gyayitawo Sulemaani mwe yazimbira ennyumba ya Mukama n'ennyumba ye ye,\n2 ebibuga Kulamu bye yawa Sulemaani, Sulemaani n'abizimba n’atuuza omwo abaana ba Isiraeri.\n3 Awo Sulemaani n'agenda Kamasuzoba n'akimenya.\n4 n'azimba Tadumoli mu ddungu n’ebibuga byonna eby'okuterekeramu yazimba mu Kamasi.\n5 Era, n’azimba ne Besukolooni ekya waggulu, ne Besukolooni ekya wansi, ebibuga ebiriko enkomera ne bbugwe n’enzigi n'ebisiba;\n6 ne Baalasi n’ebibuga byonna eby'okuterekeramu Sulemaani bye yalina, n'ebibuga byonna eby'amagaali ge n'ebibuga eby'abasajja be abeebagala embalaasi, ne byonna Sulemaani bye yayagala okuzimba olw'okwesanyusa kwe mu Yerusaalemi ne mu, Lebanooni ne mu nsi yonna ey'amatwale ge.\n7 Abantu bonna abaasigalawo ku Bakiiti n'Abamoli n'Abaperini n'Abakiivi n'Abayebusi abatali ba ku Baisiraeri;\n8 ku baana baabwe abaasigalawo oluvannyuma lwabwe mu nsi, abaana ba Isiraeri be bataazikiriza, ku abo Sulemaani kwe yasoloozanga (abaddu) ne leero.\n9 Naye ku baana ba Isiraeri Sulemaani teyafuulangako baddu olw'omulimu gwe; naye ne baba basajja balwanyi era abakulu b'abaami be era abafuga amagaali ge n'abasajja be abeebagala embalaasi.\n10 Era bano be baali abaami abakulu aba kabaka Sulemaani, ebikumi bibiri mu ataano abaafuganga abantu.\n11 Sulemaani n'ayambusa muwala wa Falaawo ng'amuggya mu kibuga kya Dawudi n'amuleeta mu nnyumba gye yamuzimbira: kubanga yayogera nti Mukazi wange tajja kubeera mu nnyumha ya Dawudi kabaka wa Isiraeri, kubanga ebifo bitukuvu essanduuko ya Mukama gye yatuuka.\n12 Awo Sulemaani n'awangayo ebiweebwayo ebyokebwa eri Mukama ku kyoto kya Mukama kye yazimba mu maaso g'ekisasi,\n13 ng'ebyagwanira buli lunaku bwe byali, ng'awaayo ng'ekiragiro kya Musa bwe kyali ku ssabbiiti n'emyezi nga kye gijje giboneke ne ku mbaga ezaalagirwa, emirundi esatu buli mwaka, ku mbaga ey'emigaati egitazimbulukuswa ne ku mbaga eya ssabbiiti ne ku mbaga ey'ensiisira.\n14 N'agaba empalo za bakabona olw'okuweereza kwabwe ng'ekiragiro kya Dawudi kitaawe bwe kyali, n'awa Abaleevi ebyo bye baalagirwa, okutenderezanga n'okuweereza mu maaso ga bakabona, ng'ebyagwanira buli lunaku bwe byali: era n'abaggazi ng'empalo zaabwe bwe zaali ku buli mulyango: kubanga bw'atyo Dawudi omusajja wa Katonda bwe yalagira.\n15 Ne batava mu kiragiro kya kabaka kye yalagira bakabona n'Abaleevi olw'ekigambo kyonna oba olw'ebintu ebyaterekebwa.\n16 Awo omulimu gwonna ogwa Sulemaani ne gutegekerwa olunaku olw'okussaawo emisingi gy'ennyumba ya Mukama n'okutuusa lwe yaggwa. Bw'etyo ennyunba ya Mukama n'etuusibwa ddala.\n17 Awo Sulemaani n'agenda Eziyonigeba ne Erosi ekiri ku ttale y'ennyanja mu nsi ya Edomu.\n18 Kulamu n'amuweereza mu mikono gy'abaddu be ebyombo n'abaddu abaamanya ennyanja; ne bajja wamu n'abaddu ba Sulemaani e Ofiri, ne bakimayo zaabu talanta ebikumi bina mu ataano, ne bazireeta eri kabaka Sulemaani.


Bukedde Online - Omuyimbi Angume obulwadde bumweyongedde, takyayogera\nOmuyimbi Angume obulwadde bumweyongedde, takyayogera\nPalamenti esiimye Malinga\nAli ku gwa kukuba muggyawe\nABASAWO mu ddwaaliro ekkulu e Mulago bannyonyodde obulwadde obuluma Martin Angume obumutuusizza n’okuba nga takyavaamu ddoboozi.\nAngume, ajjanjabirwa mu waadi ya 6B takyasobola kwogera, ekitanda yakivuddeko n’adda ku ttaka, azimbye olubuto n’ebintu ebirala.\nAbasawo baategeezezza nti Angume alina obulwadde bwa mirundi mukaaga. Muno mulimu ensigo, ekibumba, olubuto oluzimbye ne kasikonda ebivuddeko n’amaaso ge okufuuka aga kyenvu ennyo ne yeeyongera okugonda.\nAbasawo, baategeezezza Bukedde nti bakyanoonyereza ku kibumba kye kubanga obubonero bulaga nti kirwadde, kyokka tebanamanya nnyo kituufu na kiki kwe kiva.\nBaategeezezza nti ebimu ku bitera okulwaza ekibumba gwe mwenge ogususse wabula ne bagamba nti mukyalawe Julie Ssemugga yabategeezezza nga Angume bw’atagunywa ekyabaleetedde okwongera okutakula emitwe.\nJulie, agamba nti waliwo abasawo abaamutegeezezza nti ekisinga okuvaako obulwadde buno bwonna z’ensigo okulwala. Abasawo baagambye nti kasikonda baamujanjabye wabula bwe yakendedde ate omulwadde yaweddemu nnyo amaanyi olw’eddagala ery’amaanyi kyokka Ssemugga agamba nti kasikonda agira akaseera n’akomawo naddala ekiro.\nBaasazeewo okukendeeza ku bungi bw’eddagala lye bamuwa nga bagamba nti lirabika lisusse obungi ne limugonza.\nAbadde amira empeke okuli n’empiso bbiri olunaku n’eddagala ly’amazzi ery’amaanyi ennyo okusinziira ku Julie. Abasawo lye baasoose okuwummuzaamu nga bwe balinda lipoota ku kibumba kye, balyoke balabe eddala lye bamuzzaako.\nGye buvuddeko Angume abadde assiza ku byuma.\nEnkiiko z’okwanjula kwa Kusasira ne Sserugga zituuse ku ntikko


Radio ne TV muzifudde kaddaala kakwevuma - Mutabaazi - Radio Simba, The Best Luganda Station in the World !\nRadio ne TV muzifudde kaddaala kakwevuma – Mutabaazi\nExecutive Director w’ekitongole ekivunaanyizibwa ky by’empuliziganya mu ggwanga (UCC) Godfrey Mutabaazi avuddeyo n’alaga obwenyamivvu eri emikutu gy’ebyempuliziganya naddala egyo egy’amakanisa egifudde emikutu gino akaddaala kokuvumangana buli kadde.\nOno abadde mu lukungaana lwa buli mwaka olwa baweereza ku mikutu gy’emupiziganya egy’enjawulo mu Kampala nagamba nti kyenyamiza okulaba nti amadiini agabadde gamanyiddwa okuteeka empisa mu bantu, ate kati zikosebwa banannyini mikutu ab’enjawulo okuvuma wamu n’okukonjera banaabwe ebitasaana.\nMu lukiiko lwelumu Mutabaazi yakkatiriza ensonga y’amawulire amafu wamu ne program ezitumbula obukyayi mu kifo ky’okusomesa abantu.\nPolice blocks Mbabazi at Kabale hospital.


Omuyiyimbi Iryn Namubiru bamutadde 55 minutes agoAkutte mukazi we mu bwenzi n’amugabira omusiguze ku poliisi 2 hours agoPoliisi ewabuddwa ku musango gw'omuyimbi Eddie Yawe 2 hours agoEkitongole kitubidde n’eddagala lya disitulikiti ez’enjawulo 11 hours agoMunnayuganda ali mu ggye lya Amerika avuddeyo ku 'sikoseero' 10 hours agoOmusajja e Kabowa yeetondedde mukazi we gw'abadde afudde aka... 10 hours agoMuseveni awadde Nyakairima obwa Minisita: Amusikizza Katumba... 2 hours agoMicho atandise: Cranes eri Namboole mu kutendekebwa 12 hours agoEng’uumi enyoose ewa Chameleone 13 hours ago'Obwakyetwala busaanyawo ennyanja Nnalubaale' 5 hours ago\nBaddereeva e Jinja bayomba lwa mpoozaKampala | Jun 28, 2012\nBaddereeva ba loole ne kabangali e Jinja nga bakubagana ebikonde.\nBADDEREEVA ba loole ne kabangali ku Clive Road e Jinja kata bakubagane n’abakulembeze baabwe bwe baabadde bagezaako okubasengula mu kifo kino babazze mu kibangirizi baafunye ku Clarke Road okuliraana ddipi y’amafuta. Ekibiina kya The Lorries and Pick ups Owners Transport Association, ekiddukanya ttenda y’okusolooza ssente mu baddereeva kye kyabadde emabega w’okugaana baddereeva okugenda mu kibangirizi ekiggya era ne kikulira okwekalakaasa kwa baddereeva.\nOmu ku baddereeva, Emmanuel Muyingo, yagambye nti ekibangirizi gye baagala okubasengulira kiri wala nnyo nti kijja kubabeerera kizibu okufuna bakasitoma. Ppaaka ya loole ne kabangali eri kumpi n’akatale ka Napier awasinga okubeera bakasitoma. “Paakingi empya eriraanye emiti gy’amasannyalaze, essaawa yonna tugikoona ne wafaawo omuntu,” Muyingo bwe yagambye.\n“Ssente za sitiika eza kabangali zaalinnyisibwa okuva ku 6000/- okutuuka ku 15,000/-; ate eza loole zaava ku 15,000/- ne zidda ku 20,000/-,”ddereeva Umar Ssekajja bwe yagambye. Okusengulwa kuno kuddiridde ebbaluwa eyawandiikibwa Town Clerk wa Jinja, Francis Barabanawe nga May 24, 2012 ng’esaba abakulira baddereeva bano babasengule. Awabadde loole ne kabangali, ekibuga kitegeka kuzimbawo buduuka. Nga June 15, 2012, Hussein Woira, omuwandiisi w’ekibiina ekigatta baddereeva bano yawandiikira Town Clerk ng’amusaba abapoliisi 14 n’abaserikale abalala okuyambako mu kusengula baddereeva!


Mwampisa nga kasasiro ate munjagazaaki?? Chameleon aboggoledde aba NUP abamwogerako ku by’okudda mu NRM - Watchdog Uganda\nOMUYIMBI Yosefu Mayanja amanyiddwanga Dr. Jose Chameleon atabukidde bannakibiina ba National Unity Platform NUP baagamba nti bano basusizza okumwogerako saako n’okumuvuma olw’okusala eddiiro nadda mu kibiina ekiri mu buyinza NRM, nategeeza nti bwe yali mu NUP baamuyisa nga kasasiro nga talaba nsonga lwaki ate kati bakuba emimiro nga abaviiridde.\n“Silina kyammwe kye natwala, mwampisa bubi era ne mungoba kati munjagazaaki??? Nze ndi kasolo akakyusakyusa amabala Nawolovu era kati nakyuse munkoe kye mwagala” Mayanja bwe yayombye.\nKinajjukirwa nti mu kulonda kwa kwa 2021 Chameleon yasaba okukwatira ekibiina kya NUP bendera ku kifo ky’obwa Meeya wa Kampala, kyokka abakulu mu NUP ne bamusimbira ekkuuli nga bagamba nti yali atankanibwa saako n’okuba nga teyali muwulize eri Ssenkulu wa NUP Robert Kyagulanyi Sentamu.\nMu mbeera eyo bano basalawo bendera okugikwasa Latif Sebaggala oluvanyuma eyabayiwa olwo ne bagiwa Nabilah Naggayi Sempala eyali omubaka omukyala owa Kampala.\nMu wiiki eyo yenyini Chameleon naye yekyanga nadduka mu NUP neyesogga ekibiina kya Democratic Party era ne kimuwa kaadi kwe yavuganyiza ku kifo kyobwa Meeya gye yameggerwa Erias Lukwago eyajjira ku kaadi ya FDC.\nGyebuvuddeko Chameleon ne bayimbi banne abaali bakulemberwa Moses Ssali amanyiddwa nga Bebe Cool baagenda ne basisinkana muto wa Pulezidenti Museveni Gen. Salim Saleh mu makaage e Gulu era ne bavaayo ne kavu agambibwa okuvaako okukyuka kwa Chameleon nga ne gye buvuddeko yawereddwa emmotoka kapyata ekika kya Range Rover.\nBwe yabadde ayogera ku mmotoka eno yagambye nti telina kakwate konna ku bya kukyuka kwe kudda mu NRM, nagamba nti abaagimuwadde mikwano gye gyamaze nabo ebbanga eddene batayinza kuta emirembe ne mirembe


Bukedde Online - Abadde yeefudde mmo mu kubba nnamba ku mmotoka n'asaba bannyini zo ssente bamukutte\nAbadde yeefudde mmo mu kubba nnamba ku mmotoka n'asaba bannyini zo ssente bamukutte\nObadde okimanyi nti butto w'ekinzaali atangira...\nByakoma wa?Abakuba abantu amasasi emmundu...\nOMUVUBUKA asumulula nnamba puleeti ku mmotoka z’abantu mu bitundu bya Kawempe n’emiriraano atutte abaserikale ku mwala n’abalaga w’azikweka n’asaba bannyini zo ssente.\nKizza ku ddyo ng'alaga ezimu ku nnamba puleeti z'emmotoka z'abadde abba ku bannyini mmotoka n'amala n'abasaba ssente\nOkumukwata, abadde atwala akapapula okuli ennamba y’essimu ye mu maka gye yabbye nnamba puleeti.\nEnnamba y’essimu eno kw’alagira b’abbyeeko nnamba puleeti okusindikako ssente alyoke agibaddize! Hassan Ssekitoleko 20, omutuuze w’e Maganjo ku Lukadde aludde ng’anoonyezebwa poliisi ku bubbi bwa nnamba puleeti ye yakwatiddwa.\nSsekitoleko yasooka kuyingira mu kikomera ekimu n’asumulula nnamba puleeti UAU 801A ku mmotoka ya Hassan Hushan n’eya Vincent Kizza nnamba UAW 797T ab’e Jinja Kalooli.\nOkuva lwe yabba nnamba puleeti zino abadde ateeka Kizza ne Hushan ku nninga bamuwe ssente abalagirire ekifo we yateeka nnamba puleeti z’emmotoka zaabwe.\nKizza, omukozi mu kitongole ky’obwannakyewa ekya PACE, yategeezezza nti, “Tuludde nga twemulugunya ku bubbi bwa nnamba puleeti mu kitundu kyaffe naye nga tetulina gwe tukwata kyokka ng’omuntu atubba alekawo ennamba y’essimu y’emu eri ku 0704431635.\nAsaba ssente eziri wakati wa 50,000/- ne 100,000/- okutulagirira nnamba puleeti zaffe we ziri.\nYagambye nti nnamba puleeti ye n’eya muliraanwa we Hushan zabbiddwa mu biseera by’ennaku enkulu ne baggulawo emisango ku fayiro nnamba SD:REF 25/28/12/2017 ne SD:REF 20/28/12/2017 ku poliisi ye Kawempe.\nAbatuuze balumirizza Ssekitoleko okuba mu kibinja ky’abamenyi b’amateeka abaabamazeeko emirembe mu biseera by’ennaku enkulu.\nNg’ali ku poliisi, Ssekitoleko yakkirizza okubba nnamba puleeti ku mmotoka z’abantu n’agamba nti abadde yaakabba nnamba puleeti ttaano.\nOluvannyuma yakulembeddemu poliisi n’abatwala mu bifo gy’abadde akweka nnamba puleeti z’abbye.\nYabawadde n’olukalala lwa banne ababba nnamba puleeti ku mmotoka n’asaba poliisi emusonyiwe kubanga yababuulidde amazima n’atabatawaanya. Poliisi yamuggalidde ng’alindiridde kutwalibwa mu kkooti.\nOmusuubuzi alumirizza eyamutwalo okumubba


Bukedde Online - Abafumbo basangiddwa batemuddwa e Nakaseke\nBy Samuel Kanyike\nAbatuuze nga batunuulira awaabadde ettemu.\nPOLIISI y'e Nakaseke enoonyereza engeri abaagalana ku kyalo Magoma mu ggombolola y'e Kikamulo mu disitulikiti y'e Nakaseke gye baasangiddwa nga battiddwa.\nEmirambo omuli ogwa Sharif Mbaziira (23) nga muvuzi wa bodaboda e Magoma n'ogwa muganzi we, Juliet Nalwoga (25) abadde alina wooteeri mu Kabuga ke kamu gyazuuliddwa ku makya g'olunaku lwa Ssande.\nOmutuuze eyabadde agenze mu kirombe okukuba bulooka ye yasoose okugwa ku mulambo gwa Nalwoga nga guli bukunya gubikkiddwako endagala mu kifo w'akolera oluvannyuma abatuuze ne bagwa ku gwa Mbaziira kinnya na mpindi nga gulengejjera ku muguwa ku muti gw'omugavu.\nSsentebe w'ekyalo Magoma, Bosco Busuulwa yategeezezza nti, abantu bano babadde baakeefuna nga baasoose kumutuukirira ku ssaawa 2:00 ez'ekiro okubatabaganya ng'omukyala alumiriza bba, okumubbako 190,000/- n'akuuma akakamula obutunda era nti baayawukanye tebakkaanyizza era omukyala ne yeewera obutadda waka okutuusa ng'asasuddwa ensimbi ze.\nAbatuuze baategeezezza nti abantu bano baludde nga bagugulana okuva omuvubuka lwe yafuna omukazi omulala era kiteeberezebwa nti omusajja yasoose kutugumbula mukyala we naye oluvannnyuma ne yeeyimbamu omuguwa.\nOmwogezi wa poliisi mu kitundu kya Savanna, Issa Semwogerere yagambye nti emirambo baagitutte ku ddwaaliro e Nakaseke abakugu bagyekebejje.\n'Serugga nkooye okukubanja embaga'


Amawulire Archive - Dembe FM 90.4 - page 683\nAbasomesa be Kyambogo bediimye\nAbasomesa b’ettendekero lye Kyambogo batandise akeediimo kaabwe. Kiddiridde eyali akulira ettendekero lino Prof Isaiah Ndiege okudda ku ttendekero lino, ekintu kyebaludde nga bawakanya Bano bagamba nti Prof eno adibaze enzirukanya y’ettendekero era nga tebasobola kukolagana naye. Abasomesa bano olulabye Ndiege, nebatandika okuggala ofiisi zaabwe era […]\nAba FDC bakyaali bagumu\nAbanene mu kibiina kya FDC bategezeza nga okuva kwa Maj Rubaramira Ruranga’s mu kibiina kino ,bwekitayinza kunafuya kibiina. Kati olw’obutakkanya obweyongera okuyuza ekibiina kino abakulu bategezezza nga bwebalina essuubi mu lusirika lw’abakungu b’ekibiina kino olw’okubeerawo omwaka ogujja okusobola okwetereeza. Okusinziira ku minisita w’ebyobulimi mu gavumenti […]\nOkuwandiisa aba bodaboda\nNga ebula ennaku 3 zokka nsalesale w’okuwandiisa abavuzi ba boda boda aggweeko, abagoba ba bodaboda beeyiye ku mawandiisizo ag’enjawulo , era nga balabiddwako nga bali mu nkalalala. Ebimu ku bifo bino mwemuli ku City Hall, Makindye, Kawempe, Lubaga, Nakawa neku kitebe kya division ya Kampala. […]\nAbasomesa be Kyambogo bazzeemu\nAbasomesa b’ettendekero lye Kyambogo baweze okutanula okwekalakaasa , singa amyukassenkulu’w’ettendekero lino agezaako okulinya ekigere ku tendekero lino. Kino kisaliddwaawo mu lukungaana lw’abasaomesa bano ,oluvanyuma lwa kooti ye Nakawa okulagira Isaiah Omolo Ndiege adde ku mulimu. Abasomesa bano bategezezza nti kooti y’asazewo nga okunonyereza tekunaggwa kale […]\nAbakuumi bagobeddwa ku mirimu\nAbakozi mu kkampuni ekola ogw’obukuumi eya Saracen abawererea dala 47 bagobeddwa nga bavunaanibwa kwekalakaasa Bano batugambye nti ebbaluwa ebaweereddwa eraga nti balangibwa kulaga nti bagobeddwa lwakwetaba mu kwekalakaasa Bino bigenze okugwaawo nga bano beekubira dda enduulu eri ekimu ku bibiina ebitaba abakozi ekya platform for […]\nRubalamira asaze eddiiro\nAbadde akulira akakiiko k’eby’okulonda mu kibiina kya FDC ,munnamagye eyawumula Maj Rubalamira Ruranga ategezezza nga bwatejusa kusala diiro kuddayo mu kibiina kya NRM. Ng’awayaamu ne Dembe FM, Ruranga ategezezza nga bw’amaze obulamu bwe obusinga nga atoba n’ekirwadde kya mukenenya nga ate pulezidenti naye abadde musaale […]\nOmusawo owe mukono agobwe\nEnsonga z’omusawo eyalagajjalira omukyala w’olubuto n’afa zikutte wansi ne waggulu Ekimu ku kibina ky’obwanakyewa ekya Center for Health, Human Rights and Development kyakukwanga akakiiko akakola ku nsonga z’abasawo ekiwandiiko ekiragira omusawo eyaavako omukyala ono okufa agobwe n’ebbaluwa zze zisazibweemu n’ensonga endala. Akulira ekibiina kino Moses […]


Bukedde Online - Bano abavubuka abamansamansa ssente baziggya wa\nBano abavubuka abamansamansa ssente baziggya wa\nKitaka ye kabalagala wange - Stecia\nOnoocakalira wa ku Paasika\nAdded 9th March 2012\nBAVUBUKA bato, ssente ze balina teziriiko agamba era bwe batuuka mu bifo ebisanyukirwamu ssente bazirya nga buuma bwa kasooli.\nBAVUBUKA bato, ssente ze balina teziriiko agamba era bwe batuuka mu bifo ebisanyukirwamu ssente bazirya nga buuma\nLino abadigize balyeyitira ‘Swaga’ kyokka engeri gye bayiwaayiwa ssente n’okweraga, ababalaba bagayita malala. Abavubuka bano bali wakati w’emyaka 25 ne 35 ng’era beeyongedde mu kibuga. Bavulumula ebyuma eby’ebbeeyi nga n’abasajja abamu abalina bizinensi ezikola omudidi mu kibuga tebasobola kuzivuga.\nAbamu bagattako okuba n’amayumba ag’omulembe mwe basula, ebizimbe, ettaka n’ebintu ebirala. Yadde ssente zibayitaba, abasinga ku bano emirimu gye bakola tegimanyiddwa.\nAbamu beeyita basuubuzi, bambega, abalala bankubakyeyo n’ebirala bingi. ‘Omugagga omuto’ Meddie Ssentongo y’omu ku babadde mu kiti kino kyokka okuva Omuzungu muninkini wa Bad Black lwe yamwabya n’amutwala mu kkooti, twategedde ssente ze gy’abadde aziggya.\nMARTIN NDIJJO NE JOSEPHAT SSEGUYA bakuleetedde abamu ku bavubuka bano, wa gye baja ssente n’ebika by’emmotoka ze bavuga.\nRonald Ssemakula ne kapyata ye eriko R1.\nRONALD SSEMAKULA (RUBELETO) Asula Bwebajja ku luguudo lw’e Ntebe gy’alina ne ofiisi eyookubiri. Y’omu ku bavubuka\nabayiwaayiwa ssente ng’agulira abantu omwenge mu bifo ebisanyukirwamu era abavubuka ba bodaboda e Kajjansi n’e Bwebajja bamutegeera bulungi.\nAgamba musuubuzi wa ttaka n’amayumba n’okugazimba era ye nnannyini kkampuni ya Robeleto Construction Concern. Alina mmotoka magulu kkumi eziwera, Ipsum ne Mark 11 ezikola sipesulo mu bifo eby’enjawulo, alina ffaamu ku Ntebe Road n’ebintu ebirala bingi. Mmotoka z’avuga mulimu Land Cruiser Model 2011, Mark 11 PX, Super custom, Noah, Ipsum n’endala.\nRay Kawalya n’ekimu ku byuma by’avulumula\nRAY KAWALYA (KAWIE) Ono naye musajja wa kulya maswaga era tava mu bifo ebisanyukirwamu. Bw’abeera mu kifo ayagala nnyo okumanyibwa era waakiri abaako ky’akola ekimwawula ku balala.\nAvuga ebyuma eby’ebbeeyi omuli Range Rover Sport, BMW okuli nnamba eziri mu mannya ge (KAWIE). Emirimu emituufu gy’akola ne ssente gy’aziggya tebimanyiddwa. Batugambye nti nkubakyeyo e South Africa nga yasomerako ku Kako SS.\nKennie Mayanja n’ekyuma ky’avuga\nKENNIE MAYANJA (KENNIE GP) Yeeyita musuubuzi w’e South Africa kyokka naye emirimu emituufu gy’akola tegimanyiddwa.\nTamanyiddwa nnyo mu kibuga kubanga yaakatandika okulaga ssente kyokka abaasomerako mu Mulama SS bamutegeera. Ono naye azze ne ‘Swaga’ lirye.\nEbyuma avulumula ebiriko amannya ga KENNIE GP. Alina BMW 6 series 64SCI Model 2010 eyeebikkula gy’atera okutambuliramu ng’ebalirirwamu obukadde 300.


Bukedde Online - Eyalumbye owa difensi akwatiddwa\nTemuva mu ddiini za bakitammwe\nOno omusango gw’okutta agwegaanye ng’agamba yabadde agenze kumukangamu.\nAmaka ga Muwanga Kabuuma (mu katono waggulu ge yalumbye.)\nAKULIRA ebyokwerinda mu Mini Triangle asimattuse okufa bwe baamulumbye mu maka ge mu matumbibudde. Meddi Kabuuma 23, akola fuleemu z'entebe omutuuze mu Mini Triangle zooni mu muluka gwa Makerere I e Kawempe kigambibwa nti mu kiro ekyakeesezza Olwokutaano yalumbye amaka ga Umar Muwanga omu bakulira ebyokwerinda mu Kitundu ng'amulanga okuyoolanga abavubuka b'omu kibinja kye. Baamulumirizza okwagala okutta Muwanga.\nOno omusango gw'okutta agwegaanye ng'agamba yabadde agenze kumukangamu.\n"Afande amazima difensi atumazeeko emirembe buli kiseera atuwendulira obuserikale ne butuyoola kale eky'okulumba okuwolera si kyegaana naye nabadde sigenda kumutta obuzibu bwe nakoze kulumba maka ge ekiro. Ky'alina okumanya nti e Luzira bansibiddeyo nnyo sirina kye ntyayo ate nja kuvaayo nzire ku kyalo "Kabuuma bwe yeeweredde Muwanga.\nJohn Kalyowa yategeezezza nti Kabuuma okulumba amaka ga Muwanga yabadde amaliridde okumutta kuba yabadde n'ebissi era ekyayambye Muwanga teyabaddemu mu nju yabadde n'abaserikale nga balawuna ekitundu.\nYagambye nti Kabuuma yasoose najja ku ssaawa 5:00 ez'ekiro n'abuuza abaana kitaabwe gyali ne bamuddamu nti tebamanyi gy'alaze naddayo\nYagasseeko nti Muwanga yazzeeyo ku ssaawa 9:00 ez'ekiro abatuuze ne bamutaayiizza ne bayita poliisi n'emukwata.\nUmar Muwanga gwe baalumbye yagambye nti Kabuuma mwana nzaalwa ya mu kitundu ng'azze yeenyigira mu bumenyi bw'amateeka obw'enjawulo n'atwalibwa mu kkooti n'avunaanibwa wabula olukomawo n'atandikira we yakoma.\nKabuuma alina ekibinja ky'abavubuka abamenyi b'amateeka ng'abamu bava mu bitundu bya Kampala ebyenjawulo ng'enjaga baginywa mu budde bwa makya, ssaawa 7:00 n'akawungeezi.\nYagasseeko nti ekiro basalako enguudo okuli olwa Binaisa, Bombo Road, Mawanda Road ne bakuba abantu ng'abamu bambala engoye ezisoba ssatu n'ekigendererwa ky'okukyusa nga bamaze okubba.\nKabuuma yagguddwaako omusango ku fayiro nnamba SD REF:02/14/06/2019\nOmusawo Lukwago takyalina za mafuta?


Bukedde Online - Twagala bwenkanya mu ngabana y'ebifo - Basiraamu\nKenzo ayanukudde Rema ku by’okumugalabanja...\nAdded 20th October 2018\nOMWOGEZI wa Uganda Muslim Supreme Council Haji Nsereko Mutumba asabye Pulezidenti Museveni okulowooza ku Basiraamu bw'aba alonda abakozi ba gavumenti, kubanga nabo Bannayuganda abeetaaga obwenkanya mu ngabana y’ebifo.\nHajji Nsereko Mutumba ng'annyonnyola.\nBYABino Mutumba yabyogeredde mu lukiiko lwabannamawulire lweyatuuzizza ku kitebe kya Uganda Muslim Supreme Council e Kampalamukadde, ku lw’okutaano nga October/19th/2018.\n“Abasiraamu naffe twetaaga okulowoozebwako nga ebifo by’abakozi ba gavumenti birondebwa kubanga naffe gavumenti tugiwa obululu ate era tukyaliwo ne mu kulonda okuddako. Kino tetuli mu kwegayirira wabula tujjukiza pulezidenti nti twetaaga bwenkanya nga bannauganda,” Mutumba bwe yagambye.\nYategeezezza nti obutali bwenkanya bweyolekera mu bitongole bya gavumenti eby’enjawulo okugeza mu kitongole ekiramuzi kye yagambye nti ku bantu 177 abakikolamu kuliko abasiraamu battaano bokka.\nKino yategeezezza nti ssi kya bwenkanya kubanga abasiraamu bangi abasomye ng’ekiseera kituuse nabo baweebwe omukisa okuweereza eggwanga lyabwe.\nYayongeddeko nti n’abakulira abakozi ba gavumenti mu disitulikiti ez’enjawulo ku 128 kuliko abasiraamu mukaaga bokka, nga kuno kwogatta n’abakulira emirimu mu munisipaali nga ku 46 kuliko abasiraamu battaano bokka. Ate mu KCCA ba dayirekita n’abamyuka baabwe tekuli musiraamu n’omu.\nMutumba yagambye nti mu minisitule y’empisa n’obuntubulamu ekulirwa Faaza Simon Lokodo ebifo byonna ebyamaanyi birimu bakrisitaayo.\nYagambye nti bwe baakola okwemulugunya ku nsonga eno, baasabibwa okuwaayo erinnya ly’omusiraamu alina obusobozi era ne baliwaayo naye okuva olwo tebaddamu kuwuliza bifaayo.\nMutumba yayongeddeko nti mu 2016, Pulezidenti yabasuubiza okuddaabiriza omuzikiti gwa Kampalamukadde n’asindika n’abakugu okuva mu magye abaagukebera ne balaba aweetagisa okuddaabiriza.\nWabula n’okutuusa leero tekikolebwanga, n’agamba nti omuzikiti guno nagwo kya bulambuzi kubanga bafuna Abazungu bangi buli lunaku abajja okugulambula, naye nga mu kiseera kino gwetaaga kuddaabirizibwa.\nWabula Mutumba yeebazizza Pulezidenti olw’okuyimirira ku magulu ge n’alwanirira Polofeesa Wasswa Balunywa ku bukulu bwa Makerere University Business School obwali bumugiddwaako beyayise ba mafiya.\nKitatta yawasa muwala wa Mubajje n'asensera Kampalamukadde


Bukedde Online - Abatta Wabbi bakola ki e Nsambya nga tebawozanga mu kkooti?\nAbatta Wabbi bakola ki e Nsambya nga tebawozanga mu kkooti?\nNanteza: Nnamwandu wa Jimmy Katumba afudd...\nAbasajja babiri okuli makanika Jimmy Nganda baakwatibwa olw’okutta omuvuzi wa sipensulo, Sulaiman Wabbi mu 2012. KALONDOOZI WA BUKEDDE alaze emivuyo egyakolebwa kkooti y’e Nakawa, abatemu ne babata nga tebawozezza nga kati omu akakkalabya mirimu gye mu galagi e Nsambya wakati w’essundiro lya Tot\nAbasajja babiri okuli makanika Jimmy Nganda baakwatibwa olw’okutta omuvuzi wa sipensulo, Sulaiman Wabbi mu 2012.\nKALONDOOZI WA BUKEDDE alaze emivuyo egyakolebwa kkooti y’e Nakawa, abatemu ne babata nga tebawozezza nga kati omu akakkalabya mirimu gye mu galagi e Nsambya wakati w’essundiro lya Total n’eddwaaliro.\nJIMMY Ng’anda ne Ezekeri Katalaga baakwatibwa poliisi y’e Kajjansi mu July wa 2012 ku musango gw’okutemula Sulaiman Wabbi eyali omuvuzi wa sipensulo ku siteegi ya Mengo.\nOmulambo gwe baagusuula Bunnamwaya mu ggombolola ya Lubaga ne batwala emmotoka ye ey’ekika kya Corona.\nWabula kkooti yata dda abatemu bano era badda ku mulimu gyabwe. Ng’anda ali mu galagi gye yali akanikiramu e Nsambya wabula emisana yeekukuma mu mmotoka ennyingi ezibeera mu galagi eno nga tayagala bantu bamulabe!\nEnsonda zantegeezezza nti omu ku batemu bano yatunda poloti ye obukadde 60 ezaabayamba okugulirira okuva mu kkomera e Luzira gye baali basindikiddwa ku limanda!\nWabbi yatemulwa nga May 23, 2012, abatemu ne bakwatibwa mu July wa 2012. Katalaga yakwatibwa poliisi y’e Parkwach n’emmotoka ya Wabbi ng’agezaako okugikukusa agitwale e Juba era n’alonkoma Nganda nti ye yali agimuwadde.\nPoliisi y’e Kajjansi bwe yagenda mu nnyumba ya Ng’anda e Bunamwaya, yasangamu nnamba puleeti za mmotoka nnyingi n’ebintu ebirala ebyali bibaluma okutta Wabbi.\nNnamba puleeti ezaasangibwa ewa Ng’anda.\nBWE BAATEMULA SULAIMAN WABBI\nAbdul Ssekibenge, muganda wa Wabbi agamba bwati;Abatemu abatta Wabbi, baasooka kumukolako mukwano ne bafuuka kasitoma w’omugenzi era nga bajja ku siteegi n’abatwala we babeera bamugambye.\nWabula kw’olwo lwe baamutta nga May 23, 2012, abatemu tebaatuuka ku siteegi wabula baamukubira ssimu ssaawa 10:00 ez’akawungeezi.\nOlw’okuba nga yali abamanyidde, teyafuna kwekengeera era bwe yagenda, teyaddamu kulabika okutuusa omulambo gwe lwe gwazuulibwa e Bunammwaya.\nBwe twamala okuziika, poliisi y’e Kajjansi yasigala etuyambako okunoonyereza abatemu wabula yali tennaba kubazuula, poliisi y’e Parkwach n’ekwataKatalaga n’emmotoka ng’agezaako okugisaza ensalo.\nPoliisi eno yakubira ab’e Kajjansi abaali banoonyereza ku musango guno era ne babakwasa Katalaga eyabategeeza nti Ng’anda ye yali amuwadde emmotoka eno okugitunda.\nPoliisi y’e Kajjansi yatuyita n’etulaga emmotoka ng’eyagala okukakasa oba ye yali eya Wabbi era bwe twagyekkaanya, twakikakasa. Baasalawo okwongera okukunya Katalaga eyabatwala Ng’anda gye yali akolera mu galagi e Nsambya gye bamukwatira.\nJimmy Ng’anda eyatta Wabbi (ku kkono) akanika mmotoka mu galagi e Nsambya okumpi n’eddwaaliro.\nMbega eyanoonyereza baamusindiikiriza\nPoliisi bwe yakwata abatemu bano, yabaggulako omusango gw’obutemu ku fayiro nnamba CRB 954/2012. Poliisi yasalawo okugenda mu maka gwa Ng’anda nga esuubira okufunayo obujulizi obwali buyinza okubayamba okukakasa nti bano be baali abatemu abatuufu.\nBwe yayaza emmotoka ey’ekika kya Suzuki eyali emmyuufu eyasangibwa ewa Ng’anda, yasangamu emiguwa nga gifaanana n’egyo abatemu gye baakozesa okutuga Wabbi era nga gyasangibwa ku mulambo gwe.\nMu nnyumba yasangamu n’ennamba z’emmotoka ez’enjawulo ekyayongera okukakasa poliisi nti abatemu bano baali babbi ba mmotoka ab’olulango era ng’ennamba ezo baali baaziggya ku mmotoka z’abantu abaali babbiddwa.\nEzekeri Katalaga eyakwatibwa n’emmotoka ya Wabbi e Pakwarch ng’agitwala Juba okugitunda.\nPoliisi bwe yayongera okwetegereza, yakizuula ng’ennamba eyasangibwa ku mmotoka eya Suzuki eyali ewa Ng’anda, yali tefaanana n’eyo eyali ku ya yinsuwa ate mu mmotoka eno mwasangibwamu siteeringi z’emmotoka ez’enjawulo nga zino zaali ziteeberezebwa okubeera nga baazibba ku mmotoka endala, ebyuma ebikozesebwa okusumulula n’okusiba ennamba z’emmotoka ssaako n’emiguwa gya nayirooni egyali gikozesebwa okutta abantu be babbako emmotoka.\nMu kwaza ennyumba ya Ng’anda, poliisi era yasangamu ebintu ebyali biteeberezebwa okubeera ebibbe. Mu bintu mwalimu emigogo gy’engatto mingi, essimu ez’ebbeeyi nga munaana naye nga tezikozesebwa, engoye n’ebintu, ebikozesebwa okuzimba ebirala bingi Ng’anda bye yalememwa okunnyonnyola.\nEbibbe ebyasangibwa mu maka ga Nganda e Bunamwaya mu Kisingiri zooni.\nENGERI ABATEMU GYE BAABATAAMU\nMbega eyanoonyereza ku musango guno e Kajjansi (tayagala kumwatuukiriza) yantegeezezza nti ye bwe yamala okunoonyereza ku musango guno, yasindika abasajja bano mu kkkoti y’e Ntebe. Amangu ddala baamukyusa naye olw’okuba y’enkola ya poliisi teyasooka kukifaako.\n“Ng’anda ne Katalaga baakozesa olukujjukujju ne batuukirira omu ku balamuzi ku kkooti e Nakawa gwe beeyambisa okuyita fayiro okuva ku kkooti e Ntebe ne bagireeta e Nakawa omulamuzi n’abata wakati wa May ne July mu 2013 nga n’omwaka tegunnawera,” bwe yagambye.\nBannamwandu Hasifah Nalubega ne Zam Nakamya abaasigala mu maka g’omugenzi e Ssumbwe bategezezza bwe bati;\nOmugenzi yatulekera abaana abasoma kyokka okuva lwe yafa tebafuna bulungi buyambi.\nNze nga nnamwandu omukulu (Nalubega) omugenzi yandekera abaana bataano ate ye Nnaalongo Nakamya n’amulekera omwana n’olubuto lwa myezi musanvu.\nKye nzijukira ku makya g’Olwokusatu nga May 23, 2012 omugenzi yazuukuka nga talina maanyi era yamala eddakiika nga 30 ng’akyatudde ku buliri nga tayagala kukola ekyali tekitera kubeerawo kyokka bwe yagenda teyadda.\nEmmotoka enzibe eyasangibwa ewa Ng’anda, Emmotoka Ng’anda ne Katalaga gye babba ku Wabbi nga bamaze okumutta.\nOmugenzi emmotoka gye baamuttiramu, yali agifunye ku looni kyokka ekisinga okukwasa ennaku yali yaakagimalayo abatemu ne bamutta nga teyeeyagalidde mu ssente ze.\nCapt. Wasswa, muganda w’omugenzi yang’ambye nti bwe yakola okunoonyereza n’asanga nga Ng’anda eyatta muganda we asiiba mu mmotokamu galagi e Nsambya era avaayo kasitoma azze.\n“Nneewuunya engeri kkooti gy’eta omutemu ng’ono nga tawozezza,” bwe yagambye.\nMu kkooti e Nakawa, fayiro yabuzaabuzibwa ate nga ne ku poliisi e Kajjansi tebaagizzaayo! Twagezezzaako okuginoonya n’ebulira ddala!\nEngeri abaana ba minisita gye babayingizza mu by'okutta omuntu


AUDIO! Poliisi evuddeyo ku bya Bobi Wine ate Ssegirinya alongoseddwaAUDIO! Poliisi evuddeyo ku bya Bobi Wine ate Ssegirinya alongoseddwa\nAUDIO! Poliisi etandiise okunoonyereza ku bya Bobi Wine ate Ssegirinya alongoseddwa abasawo mu kkomera, alajjanye\nEbya Ssegirinya ne Ssewanyana, bisigadde wa Katonda!\nEkitongole ekya Poliisi mu butongole kitandiise okunoonyereza ku Pulezidenti w’ekibiina ki National Unity Platform (NUP) Robert Kyagulanyi Ssentamu (Bobi Wine) ku ngeri gye yafunamu Dipulooma ku Yunivasite e Makerere.\nKinnajjukirwa nti munnamateeka Male Mabirizi, yaddukira mu kkooti ya LDC mu Kampala ng’awakanya obuyigirize bwa Kyagulanyi ssaako n’engeri gye yayingira ku Yunivasite y’e Makerere, okusoma mu nsoma ey’abakulu.\nKyagulanyi yatikkirwa ku yunivaasite e Makerere emyaka egisukka 20 Dipulooma mu kuyimba, okuzina ne katemba ky’oyinza okuyita (Music, Dance and Drama-MDD) wabula Mabirizi yamutwala mu kkooti okwewozaako.\nMunnamateeka Mabirizi agamba nti tekisoboka kuba nga Kyagulanyi yaweebwa ekifo asome dipulooma ya MDD nga 21, October, 2000 ku nteekateeka y’abakulu kyokka nga yalina emyaka 20 gyokka.\nBobi Wine ne Munnamateeka Mabirizi\nSabiiti ewedde ku Lwokuna nga 7, omwezi guno Ogwekkumi 2021, Ssaabawaabi wa Gavumenti yeddiza omusango gwo era yasuubiza okunoonyereza okuzuula amazima.\nWabula, Poliisi eragiddwa okunoonyereza ku ngeri Kyagulanyi gye yewandiisa okusoma ku yunivasite e Makerere mu ngeri y’olukujjukujju.\nOkusinzira kw’amyuka omwogezi wa Poliisi mu Kampala n’emirirwano Luke Owoyesigyire, okunoonyereza kutandikiddewo era waliwo abagiddwako sitetimenti.\nMabirizi agamba nti alina obujjulizi okuva eri Alfred Namoah Masikye akulira eby’okusoma ku Yunivaasite e Makerere.\nMasikye alaga nti mu gye 2000, omuntu yenna okuweebwa enteekateeka y’abakulu okusoma, alina okuba waggulu w’emyaka 25 oba ng’omuntu yenna yasoma kyokka nga yali awumudde emisomo okumala ebbanga lya myaka 5, ekiraga nti Bobi Wine yali tasobola kuweebwa mukisa gwonna.\nAte ku nsonga z’abakiise ba Palamenti bannakibiina ki NUP , Allan Ssewanyana owe Makindye West ne Muhammad Ssegirinya owe Kawempe North, olunnaku olwaleero, bazzeemu ne basimbibwa mu maaso g’omulamuzi wa kkooti esookerwako e Masaka Grace Wakooli ku misango egibavunaanibwa.\nSsegirinya ne Ssewanyana bali ku misango egiwerako omuli egy’obutemu, okulya mu nsi olukwe, okuwagira ebikolwa eby’ekitujju ssaako n’okugezaako okutta abantu, mu kitta bantu ekyali e Masaka wakati w’omwezi Ogwomusanvu n’Ogwomunaana, 2021, ekyaleka abantu abasukka abasukka 20 nga battiddwa.\nMu kkooti, oludda oluwaabi nga lukulembeddwamu Richard Birivumbuka, bazzeemu okusaba omulamuzi okuboongera akadde nga bakyanoonyereza.\nOmulamuzi Wakooli akkiriza okusaba kwabwe era Ssegirinya, Ssewanyana ne banaabwe, baziddwa ku limanda, okutuusa nga 27, omwezi guno Ogwekkumi, 2021.\nSsewanyana ne Ssegirinya ku ‘Zoom’ e Kigo\nWabula Ssegirinya, ng’asinzira ku nkola ya ‘Zoom’ mu kkomera e Kigo, agambye nti yalongoseddwa ku Ssande ewedde nga yetaaga obujanjabi, obusinga kw’obo, obuli mu kkomera e Kigo.\nOmulamuzi Wakooli mu kwanukula agambye nti ekkomera, eryasobodde okumulongoosa, kabonero akalaga nti balina obusoobozi, okumujanjaba.\nWabula oluvudde mu kkooti, munnamateeka waabwe era omubaka omukyala owa Kampala, Shamim Malende, akangudde ku ddoboozi ku ngeri omusango gye gutambula akasoobo mu ngeri y’okunoonyereza ssaako n’abalamuzi ba kkooti enkulu e Masaka, okutya okuwuliriza okusaba kwabwe, abakwate okweyimirirwa olw’omukulembeze w’eggwanga era ssentebe w’ekibiina ki National Resistance Movement (NRM) Yoweri Kaguta Museveni okuwakanya eky’okuyimbula abantu abakwattiddwa ku misango gya naggomola.\nKu nsonga ezo, omwogezi w’ekitongole ekiramuzi Johnson agamba nti ekitongole ekiramuzi kirina abalamuzi batono era mu kiseera kino bali ku misango gya byakulonda, nga tewali mulamuzi yenna atidde kuwulira ku nsonga Ssegirinyan ne Ssewanyana.


Baibuli y'Oluganda - ENDAGAANO ENKADDE - 1 Bassekabaka 1\n1 Bassekabaka - Essuula 1\nAwo kabaka Dawudi yali mukadde era ng'akootakoota; ne bamubikkako ebyambalo, naye n'atafuna lubugumu.\n25 Kubanga aserengese leero, era asse ente n'ebya ssava n'endiga nnyingi, era ayise abaana ba kabaka bonna n'abakulu b'eggye ne Abiyasaali kabona; era, laba, balya era banywera mu maaso ge, nga boogera nti kabaka Adoniya abeere omulamu.\n41 Adoniya n'abagenyi bonna abaali naye ne baluwulira bwe baali nga bamala okulya. Awo Yowaabu bwe yawulira eddoboozi ly'ekkondeere, n'ayogera nti Eddoboozi lino ekibuga nga kiyoogaana lya ki?\n42 Bwe yali ng'akyayogera, laba, Yonasaani mutabani wa Abiyasaali kabona n'ajja: Adoniya n'ayogera nti Yingira; kubanga oli musajja mulungi, era oleese ebigambo ebirungi.


Bukedde Online - Mmengo eyagala ekya Federo kissibwe mu Ssemateeka\nAbasajja mmwe muwaga abawala okukunama -...\nMmengo eyongezzaayo olusirika lw'Abaami b'amasaza...\nOmumyuka owookusatu owa Katikkiro wa Buganda, Apollo Makubuya nga ye ssentebe w’akakiiko ka Mmengo akapya akakola ku nsonga eno, yagambye nti baagala abeesimbyewo boogere we bayimiridde ku nsonga eno.\nOmumyuka owookusatu owa Katikkiro wa Buganda, Apollo Makubuya\nMMENGO ezzizza enfuga ya Federo mu ddiiro nga kati kaweefube gw’eriko wa kulaba ng’essibwa mu Ssemateeka wa Uganda.\nMakubuya, era Minisita w’Ebyamateeka e Mmengo, yagambye nti kino kitegeeza Ssemateeka alina okukyusibwa, enfuga ya Federo eteekebwemu n’ayongerako nti yokka y’egenda okwongera okutumbula obuweereza eri Bannayuganda.\nKu Mmande, Katikkiro Charles Peter Mayiga yalangiridde akakiiko akagenda okulaba nga Buganda efuna Federo n’akalagira okukola n’amaanyi.\nMu nnongoosereza ya Ssemateeka mu 2005, abantu ba Buganda baatwala ebirowoozo mu kakiiko akaali kakulemberwa munnamateeka Fredrick Ssempeebwa nga baagala, Federo erambikibwe ng’enkola y’obukulembeze mu Buganda.\nKu nsonga eyo Makubuya yategeezezza nti, “Ebirowoozo nga bwe byaweebwa Odoki ne Ssempeebwa bwe twagala biteekebwe mu Ssemateeka.\nWe tuzze tuyimirira era we tukyayimiridde. N’olwekyo, tusaba Bannabyabufuzi ku mitendera gyonna okwegatta ku nsonga eno, egguke.”\nMmengo eyaniriza buli kitundu kya Uganda ekyettanira federo, okugyegattako kyokka abo abatagyettanira, tebabawaliriza.\nBayinza okusigala gye baagala, era Makubuya yasabye buli alina ekirowoozo okukitwala mu ofiisi e Mmengo.


OKUVA MU MWONOONYI ASINGIDDWA OMUSANGO OKUFUUKA OMUTUKUVU ASONNYIYIDDWA\nTewaali bubonero bulaga ngalo ze. Tewaaliwo kya kulwanyisa ekissi ekyazuulwa. Tewali n'omu eyalaba ng'omuntu ayingira offisi y'omusawo. Newankubadde tewali n'omu eyawulira omusinde ogw'emmundu. Naye omusawo yasangibwa ng'agudde magalabanja emabega w'emmeeza ye. Ng'alina ebiwundu eby'amasasi bitaano nga biyuzizza esaati ye.\nGuno gwali musango gwennyini. Abapoolisi ku luberyeberye tebaasobola kuzuula nsonga ntuufu. Naye oluvannyuma baazuula waya entono eyali esibiddwa ku kkalaamu ku mmeeza y'omusawo.\nWaya eno yali eraga ku kyuma ekiwandiika amaloboozi ekyali mu kabada ey'emmeeza. Akasaanikira k'ekkalaamu ke kaalimu akuuma akakwata amaloboozi omusawo ke yakozesanga okuwandiika emboozi zonna ze yayogeranga n'abalwadde be abajjanga okuweebwa amagezi.\nAbaali banoonyereza ku musango guno mu bwangu ddala baateekako teepu eno ne yeetoolola era n'okwewuunya ne beewuunya, bwe baatandika okuwulira ensonga eyavaako omusango gwennyini.\nOmusajja eyali ayitibwa Anthony yayingira offisi era n'atandika oluyombo kakuzzi n'omusawo. Ekyaddirira amasasi ne gatulika. Era teepu n'emaliriza n'okukaaba okw'obulumi okw'omusawo ng'afa ng'agudde ku kiwempe.\nBuli kantu konna akaali ak'entiisa kaali kawandiikiddwa. Omutemu yalowooza omusango gwe emirembe gyonna gwali gwakusigala nga kyama. Yali mwegendereza nnyo obutarekawo kizibiti. Naye teepu yategeeza abantu ebyaliwo byonna. Mu Mulagirizi ono tugenda kuyiga ku musango gwa Katonda ogusembayo ng'abantu basalirwa omusango "okusinziira ku ebyo bye baakola, nga bwe byawandiikibwa mu bitabo" (Kubikkulirwa 20:12). Eri abo abatannaba kukkiriza Yesu ng'omulokozi waabwe gajja kuba mawulire mabi. Naye omusango mawulire malungi eri abo abazudde Yesu ng'obuddukiro bwabbwe.\n1. ENGERI GY'OSOBORA OKUYIMIRIRA MU MUSANGO NGA TOLINA KUTYA\nAni agenda okusalira ensi omusango?\n"Era Kitaawe talina n'omu gw'asalira omusango wabula Omwana gwe yawa Okusala emisango gyonna." - Yokana 5:22.\nOmusaalaba gwateekateeka gutya Kristo okufuuka omulamuzi waffe?\n"Yesu oyo mu kufa kwe, yateekebwawo okuba amutango ogw'ebibi by'abamukkiriza\nalyoke akakase mu kiseera kino, NGA BW'ALI OMUTUUKIRIVU, ERA NGA BW'AWA OBUTUUKIRIVU buli akkiriza Yesu." - Abaruumi 3:25, 26.\nOkufa kwa Kristo ng'adda mu kifo kyaffe kimusobozesa okukola mu bifo byombi, ng'omulamuzi omwesigwa era ow'ekisa awa obutuukirivu era asobola okusonyiwa omwonoonyi eyeenenya. Eggulu n'ensi bitunuulidde ebintu bino nga bwe libuuza ekibuuzo nti; "Omulamuzi ow'amazima ayinza atya okujja omusango ku muntu oyo eyaguzza?" Kristo addamu ng'alaga ku nkovu ez'ebiwundu bye ebiri mu bibatu bye. Yafuna ekibonerezo ekituufu olw'ebibi byaffe mu mubiri gwe.\nEbitabo eby'omu ggulu bikuuma obuwandiike buno era bukozesebwa mu kusala omusango (Kubikkulilwa 20:12). Ago nno mawulire mabi eri abo abalowooza nti ebibi byabwe bya kyama tewali abimanyi, era n'omusango gwabwe tegugenda kudda okubayigga. Naye ate waliwo amawulire ag'ekitalo eri abo mu mazima akkiriza Kristo ng'omuwolereza wabwe mu ggulu: "Omusaayi gwa Yesu\ngutunaazaako buli kibi" (1 Yokana 1:7).\nYesu atuwa ki okuwanyisa n'ebibi byaffe?\n"Kristo ataalina kibi, Katonda yamufuula ekibi, ffe olw'okwegatta ne Kristo, tulyoke tufune obutuukirivu obuva eri Katonda." - 2 Abakkolinso 5:21.\nObulamu bwaffe obw'ekibi buwanyisibwa mu bulamu obutuukirivu obwa Kristo. Olw'obulamu obwa Kristo ataalina kibi era n'olw'okufa kwe, Katonda ayinza okutusonyiwa era n'okututwala ng'abatayoonoonangako.\nKiki ekimusaanyiza okubeera omuwolereza era omulamuzi waffe?\n2. KRISTO YAJJIRA MU KISEERA\nKu kubatiza kwe Yesu yafukibwako amafuta n'Omwoyo Omutukuvu.\n"Yesu bwe yamala okubatiza, amangu ago n'ava mu mazzi, awo eggulu ne libikkuka, n'alaba Mwoyo wa Katonda ng'akka ng'ejjiba, ng'ajja ku ye. Era eddoboozi ne liva mu ggulu, ne ligamba nti: "ono ye Mwana wange omwagalwa era gwe nsiimira ddala." - Matayo 3:16,17.\nEkyaddirira okufukibwako amafuta n'Omwoyo Omutukukuvu okwa Yesu Kristo ku kubatizibwa kwe, abayigirizwa be kwe kulangira nti:\n"Messiya tumulabye." - Yokana 1:41.\nAbayigirizwa baali bamanyi ekigambo ekyo ekyolwebulaniya "Messiya" era n'eky'oluyonaani "Kristo" byombi ebiteegeeza nti "eyafukibwako Amafuta."\nLuka, omuyigiriza wa Yesu, yawandika ekiseera kya Yesu eky'okufukibwako Amafuta nga Messiya mu mwaka ogw'ekkumi n'etaano ogwa Kayisaali Tiberiya (Luk 3:1). Gyetuli, ogwo guba mwaka ogwa 27 AD.\nNg'ebula emyaka 500 nga Yesu tannaba kujja Nnabbi Danieri yakiranga nti Yesu yali wakufukibwako amafuta nga Messiya mu mwaka AD 27:\n"Kasooka ekiragiro kifuluma okuzzayo n'okuzimba Yerusalemi okutuusa ku Afukibwako amafuta\nwalibawo Ssabbiiti musanvu; (olwebbulaniya wiiki) era walibawo Ssabbiiti nkaga mu ebiri." - Danieri 9:25.\nSsabbiiti omusanvu ne Ssabbiiti enkaga mu ebbiri bw'ozigatta awamu ojjamu Ssabbiiti (wiiki) nkaga mu mwenda oba ennaku 483. (7 x 69 = 483 ennaku). Mu bunnabbi bwa Bayibuli olunaku olumu lutegeeza mwaka gumu (Ezekieri 4:6; Kubala 14:34), bwe kityo ennaku 483 zenkanankana emyaka 483. Danieri yalaga nti ekiragiro kigenda kulagirwa ekyokuddayo n'ekyokuzimba Yerusalemi era ng'ekiragiro kino kimaze okuyita, emyaka 483 gigenda kuyitawo, olwo Messiya n'alyoka alabika.\nYesu yalabika nga Messiya ku kiseera kino ekyayogerwako? Alutagizeragizi yayisa ekirangiriro ekyokuddamu okuzimba Yerusalemi mu mwaka 457 BC (Ezera 7:7-26). Emyaka 483, gyaggwaako mu AD 27. (457 BC + 27 AD = 484.) Ekiragiro kyalangirirwa mu mwaka 457 BC era ne Kristo n'afukibwako amafuta mu mwaka 27 AD bw'ogatta ebitundu by'emyaka gino gyombi olwo ekiseera ekituufu kibeera emyaka 483.\nMu kiseera kyennyini ekyalangibwa, mu 27 AD, Yesu yalabika ng'alina obubaka obugamba nti "Ekiseera kituuse" (Mako 1:15) obutuufu bw'okutuukirira kw'obunnabbi bwa Bayibuli bwe bukakafu obw'amanyi nti Yesu ow'eNazaleesi ye Messiya yenyini, Katonda ng'ayambadde omubiri ogw'omuntu.\nYesu yali wakumala kiseera ki okunyweza endagaano?\n"Era aliragaana endagaano ennywevu n'abangi okumala Ssabbiiti emu." - Danieri 9:27, ekindu ekisooka.\nBw'okozesa etteeka ery'olunaku okuba mwaka, Ssabbiiti eno emu (wiiki) ejja kubaamu emyaka musanvu (7) Bwe kityo emyaka musanvu giva mu mwaka AD 27 okutuusa AD 34 - Yesu yali "wakunyweza endagaano" oba ekisuubizo, kye yakola ne Adamu ne Kaawa mu lusuku Adeni nga kye bajje boonoone. Katonda yakola endagaano oba ekisuubizo, nti yali wa kulokola olulyo lw'omuntu okuva mu kibi ng'ayita mu omuntu omu gw'agenda okuweereza okufa olw'ebibi byaffe (Luberyeberye 3:15).\nKiki ekyali ekyokubeera mu makkati ga Ssabbiiti (wiiki)?\n"Ne mu kitundu ekya Ssabbiiti alikomya ssaddaaka n'ekitone." - Danieri 9:27, ekitundu ekisembayo (mu lwebulaniya wiiki).\nYesu yakomererwa ku musaalaba mu AD 31 "mu makkati ga Ssabbiiti" (wiiki). Mu kiseera kyennyini eky'okufa kwa Yesu, Katonda yayuza "eggigi ery'omu Yeekaalu ebitundu bibiri okuva waggulu okutuuka wansi" (Matayo 27:51). Ssaddaaka ey'endiga ey'ekiweebwayo eyali egenda okuttibwa endiga (akabonero aka Yesu endiga ya Katonda) yava mu mikono gya Kabona n'edduka. Kano kaali akabonero akategeeza nti Katonda yali takyayagala muntu okuwaayo Ssaddaaka ez'ensolo.\nNg'amaze okutuukiriza obunnabbi bwonna bwamuwandiikibwako, Yesu "yakomya" okwetaaga kwonna `okulala okw'okuwaayo Ssaddaaka. Okuva ku kufa kwa Kristo, abantu kaakati batuuka eri Katonda si kuyita mu Ssaddaaka ez'ensolo yadde mu Kabona omuntu, naye bayita mu Messiya, endiga ya Katonda era Kabona waffe asinga obukulu.\n3. OBUKAKAFU BW'EBIBI OKUSONYIYIBWA\nOkusinziira ku bunnabbi bwa Danieri lwaki Yesu yafa?\n"Oyo afukibwako amafuta n'alyoka azikirizibwa, naye si ku lulwe'." - Danieri 9:26.\nOkufa kwe ku musaalaba, Yesu "yasalibwako" yafa, "naye si ku lulwe" si lwa kusasula kibonerezo eky'ebibi bye, naye olw'okusasula ekibonerezo eky'ebibi by'ensi yonna.\nTusobola tutya okutegeera nti Katonda asonyiye ebibi byaffe byonna?\n"Bwe butuukirivu bwa Katonda, okuyita mu kukkiriza Yesu, eri bonna era ku bonna bakkiriza\nKubanga BONNA BAAYONONA\nKatonda OLW'EKISA KYE, YABAWA OBUTUUKIRIVU bwa buwa kubanga baanunulibwa Yesu Kristo\nOKUYITA MU KUKKIRIZA OMUSAAYI GWE." - Abaruumi 3:22-25.\nEnsonga enkulu mu kyawandiikibwa kino ze zino: Ffe "ffena twayonoona" naye Katonda "olw'ekisa kye'' bonna "baweebwa obutukirivu" abalina "okukkiriza" mu kunaazibwa okw'amaanyi "okw'omusaayi" gwa Kristo. Bwe tuweebwa obutuukirivu, Katonda atulangirira nga abatalina musango, ng'ajjawo omusango ogw'ebibi byaffe ebyayita. Era Katonda atulangirira okuba abatukuvu "Olw'obutuukirivu obuva eri Katonda okuyita mu kukkiriza mu Yesu Kristo."\nFfe ffena abakooye olw'okufuba okuba abalungi ekimala, nga twegerageranya ku bwaffe ffekka, tusobola okufuna ekiwummulo mu kukkirizibwa okw'ekisa kya Kristo. Atusuubiza nti "Mujje gye ndi, mmwe mmwenna abakoze ne mukoowa n'abazitoowereddwa, nze nnaabawummuza." (Matayo 11:28). Ffe ffena abazitoowereddwa olw'enkovu (ez'ebibi) ebyayita era n'olw'okulumwa okw'obutaliimu bwaffe era n'obuswavu, tusobola okuzuula emirembe era n'obumativu mu Kristo.\n4. EKISEERA EKY'OMUSANGO OKUTANDIKA\nMu ssuula ey'omunaana eya Danieri malayika yalaga nnabbi ekifaananyi ekinene eky'ekiseera eky'omu maaso. Danieri yalaba (1) endiga, (2) embuzi ensajja era, (3) mu limu ku jjembe ery'embuzi ensajja, mwavaamu "ejjembe eddala eryali ettono ne likuula mu buyinza." (Danieri 9:8,9). Obubonero obwo bulanga: (1) Obwakabaka bw'Abamedi n'Abaperusi. (2) Obwakabaka bwa Buyonaani, (3) Obufuzi bwa Ruumi (Danieri 8:1-12, 20-26)\nEkitundu eky'okuna eky'obunnabbi kyali kiki?\n"Ebikwolesebwa eby'oku kiweebwayo ekyokebwa eky'ennaku zonna birituusa wa okubeerawo\n? N'agamba nti birituusa amakya n'amawungeera (oba ennaku mu Lwebbulaniya) enkumi bbiri mu bisatu (2,300) awatukuvu ne walongosebwa." - Danieri 8:13,14.\nDanieri yazirika nga Malayika tannaba kunnyonnyola kitundu kya bunnabbi eky'ennaku 2,300 essuula ey'omunaana eggwaako nga tekinnyonnyoddwa. Naye oluvannyuma malayika yaddamu okulabika era n'agamba bwati:\n"Tegeera bye wayolesebwa: Ssabbiiti nsanvu (wiiki mu Lwebbulaniya) ziragiddwa olw'abantu bo (zisaliddwako, olwebbulaniya) n'ekibuga kyo ekitukuvu, okukomya okwonoona, n'okumalawo okusobya, n'okutabaganya olw'obutali butuukirivu." - Danieri 9:22-24.\nKitegeerekeka nti ennaku 2,300 gy'emyaka 2,300, buli lunaku lutegeeza mwaka (Ezekieri 4:6). Ssabbiiti ensanvu oba emyaka 490 ky'ekitundu ekisooka eky'emyaka 2,300. Ebiseera bino byombi byatandika mu mwaka 457 BC, Abaperusi bwe baayisa ekiragiro "eky'okuddamu okuzimba Yerusaremi." Bw'otoola emyaka 490 okuva ku myaka 2,300 wasigalawo emyaka 1,810. Bw'ogatta emyaka 1,810 ku myaka 34 AD emyaka 490 we gyakoma, ekyo kitutuusa ku myaka 1844 AD.\n5. YEEKAALU EY'OMU GGULU OKULONGOOSEBWA KITEGEEZA OMUSANGO\nMalayika yagamba Danieri nti mu mwaka 1844, ku nkomerero y'emyaka 2,300, "awatukuvu ne walongoosebwa" (Danieri 8:14). Naye kino kitegeeza ki? Okuva mu AD 70, Abaruumi bwe baazikiriza Yeekaalu mu Yerusaalemi, abantu ba Katonda tebabadde na Yeekaalu ey'oku nsi. N'olw'ekyo awatukuvu oba Yeekaalu ey'okulongoosebwa eyatandikibwa mu mwaka 1844 eteekwa okuba Yeekaalu ey'omu ggulu. Yeekaalu ey'oku nsi kwe yajja ekifaananyi.\nKaakati, okulongoosa Yeekaalu ey'omu ggulu kitegeeza ki? Mu Isiraeri ow'edda olunaku olw'okulongoosa Yeekaalu ey'oku nsi baaluyitanga olunaku olw'okutangirira (Yom Kippur). Lwali lunaku lwa kusala musango.\nNga bwe twakizuula mu ky'okuyiga ekye 12, omulimu gwa Kristo gw'akola mu ggulu ku lwaffe mu Yeekaalu gulimu ebitundu bibiri; (1) Ssaddaaka eya buli lunaku zalanga ku kuweereza kwa Kabona mu kifo ekisooka ekya Yeekaalu, ekifo ekitukuvu. (2) Ssaddaaka eya buli mwaka ekwata ku kuweereza kwa Kabona asinga obukulu, mu kisenge eky'okubiri ekya Yeekaalu, ekifo ekisinga obutukuvu (Baleevi 16).\nMu Yeekaalu ey'oku nsi abantu bwe baayatulanga ebibi byabwe buli lunaku buli kadde, omusaayi gw'ensolo ezattibwanga gwamansulirwanga mu nsonda ey'ekyoto ne gutwalibwa ne mu kifo ekitukuvu (Baleevi 4 n'essuula eyo 6). Bwe kityo mu ky'okulabirako, ebibi ebyayatulwanga buli lunaku, byateekebwanga mu Yeekaalu ne biterekebwa eyo.\nBuli mwaka omulundi gumu ku lunaku olw'okutangirira Yeekaalu yonna yalongoosebwanga okuva mu bibi byonna ebyayatulwanga mu mwaka omukadde (Baleevi 16). Okukola okulongoosa kuno, Kabona asinga obukulu yakolanga omukolo ogw'enjawulo ogw'embuzi ewongeddwa eri Katonda. N'atwala omusaayi gwayo mu nda mu kifo ekisinga obutukuvu era n'amansira omusaayi guno ku ngulu ku Ssanduuko, okulaga omusaayi gwa Yesu, Omulokozi agenda okujja okusasula empeera ey'ekibi. Mu kabonero, Kabona asinga obukulu yaggyanga ebibi by'abantu ebyali byatuddwa ku Yeekaalu era n'abiteeka ku mutwe ogw'embuzi endala, eyo eyatwalibwanga mu ddungu okufa (Abaleevi 16:20-22).\nOmukolo guno ogw'olunaku olw'omwaka olw'okutangirira gwalongoosanga Yeekaalu okuva mu bibi. Abantu baalutwalanga ng'olunaku olw'omusango, kubanga abo abaagaananga okwatula ebibi byabwe baatwalibwanga ng'abatali batuukirivu era "basalilwangako okuva mu bantu ba (Katonda)" (Baleevi 23:29).\nEkyo kabona asinga obukulu ow'oku nsi kye yakolanga ng'akabonero omulundi gumu buli mwaka, Yesu yakikola omulundi gumu olw'emirembe gyonna nga Kabona waffe asinga obukulu (Abebbulaniya 9:6-12).\nMu lunaku olukulu olw'omusango Yesu ajja mu Yeekaalu ebibi byonna ebyatuddwa eby'abantu abo abamukkiriza ng'Omulokozi waabwe. Singa twatula ebibi byaffe, mu kiseera ekyo, ajja kubisangula okuva mu buwandiike obw'ebibi byaffe emirembe gyonna (Bikolwa 3:19). Okuweereza kuno gwe mulimu ogw'omusango Yesu gwe yatandika mu mwaka 1844.\nMu mwaka 1844 ekiseera eky'omusango we kyatandikira mu ggulu, obubaka obw'essaawa ey'okusala omusango bwatandika okubuulirwa mu nsi yonna (Kubikkulirwa 14:6-7). Eby'okuyiga eby'omu maaso ebya ZUULA bijja kwogera ku bubaka buno.\n6. OKWOLEKAGANYA AMAASO N'OBUWANDIIKE OBW'OBULAMU BWO MU MUSANGO\nOkutandika n'omwaka 1844, Kristo ng'omulamuzi abadde nga yeekebejja obuwandiike bwa buli muntu eyali abaddeko ku nsi kuno okukakasa buli agenda okubeera mu bantu abanaalokolebwa bw'anajja omulundi ogw'okubiri. Ng'omulamuzi waffe, Yesu "asangula" (aggyawo) ebibi byonna eby'abatukuvu okuva mu biwandiiko eby'obulamu bwabwe mu ggulu (Bikolwa 3:19).\nErinnya lyo bwe lirijja mu musango kirikubeerera kyangu okwolekera obuwandiike obw'obulamu bwo - SINGA nga wamala okukkiriza Kristo ng'ali mu kifo kyo (omuyima wo). Era omusango gw'abatukuvu bwe gunaggwa, Yesu ajja kudda ku nsi okubawa empeera (Kubikkulirwa 22:12,14).\nWeeteeseteese olw'okujja kwa Yesu? Oba olina ekintu kyonna ky'obadde omukweka? Olina enkolagana ennungi ey'obwesigwa n'oyo eyasuubiza nti:\n"Bwe twatula ebibi byaffe, Katonda omwesigwa era omutuukirivu abisonnyiwa, era atunaazaako byonna ebitari bya butuukirivu." - 1 Yokaana 1:9.\nOkwatula kitegeeza okukkiriza okworeka ebibi byaffe, era ne tukkiriza ekisonyiwo kya Katonda era ne tulaga obwetaavu bw'amaanyi ge n'ekisa kye.\nKabaka Frederick William ow'oluberyeberye bwe yali akyalira ekkomera mu Postdam yawuliriza abasibe bangi abaali beegayirira okusonyiyibwa. Abasibe bonna baalayira nti obuvunanyizibwa bw'okusibibwa kwava ku balamuzi abakyamu, abajulizi ab'obulimba, ne ku bawolereza abatategeera. Mu buli kasenge k'ekkomera ebigambo byebimu ebyo bye yasanganga eby'abasibe abataalina musango.\nNaye yatuuka mu kasenge akamu omusibe waamu teyalina kigambo kya kwogera. Frederick yeewuunya era n'amusaagirako nti: "Ndowooza nawe baakusibira bwerere." Omusajja n'amuddamu nti: "Ow'ekitiibwa nedda, nze omusango gwansinga era ekyo ekibonerezo kye nkola kinsaanidde okukifuna."\nKabaka kyeyava akyukira omukuumi w'ekkomera n'amukowoola nti: "Jangu osumulule omumenyi w'amateeka ono, Mu bwangu nga tannaba kwonoona bantu bano abaasibirwa obwerere."\nTweteekateeka tutya olw'omusango? Tweteekateeka tutya olw'okuja kwa Kristo? Olw'okwatula okw'amazima nti: nze mu butuufu ngw'aniidde ekibonerezo eky'okufa olw'ebibi byange, naye omuntu omulala yatwala ekifo kyange era n'ansoonyiwa okusonnyiyibwa okw'ekyewuunyo.\nKaakano mu kiseera kino weeweeyo era buli kintu kyonna ekinaabaawo ojja kubeera n'enkolagana ey'amazima ne Kristo ey'amaaso ku maaso era n'omutima ku mutima eya mazima.


Bukedde Online - Yinginiya basanze afiiridde ku ‘sayiti’\nBatankanye enfa ya Bannayuganda mu Buwalabu\nYinginiya basanze afiiridde ku ‘sayiti’\nbakitammweEyalumbye owa difensi akwatiddwaBasonze...\nAdded 18th June 2019\nENFA ya yinginiya w’amayumba eyasangiddwa ng’omulambo gwe gugahhalamye ku lubalaza ku mayumba kw’asula e Buddo etankanibwa ng’abamu bagamba nti ayinza okuba nga muganzi we gw’abadde yakafuna alina ky’agimanyiko abalala nti wabaddewo abamunoonya ku musango gw’okusobya ku bujje.\nRichard Ssemakula omutuuze w’e Buddo ng’abadde mukwano gw’omugenzi Steven Katabaazi 40, yagambye nti ennaku nga satu emabega omugenzi yali yafunamu obutakkaanya ne muganzi we gw’abadde abeera naye era ne baawukana omukyala n’asigala ku nnyumba eya wansi ate bba n’alinnya n’atandika okusula ku mwaliiro ogutannaggwa. “Ekiro ekyakeesezza ku Mmande nanywedde ne Mutabaazi omwenge ekiro era nze nayawukanye naye ku ssaawa nga 7:00 ez’ekiro nga mulamu.\nNgenze okuwulira ku makya nti ate bamusse,” bwatyo Ssemakula bwe yategeezezza. Omulambo gwa Katabaazi gwasangiddwa nga gugahhalamye wansi wa kalina gy’abadde asulako eya Michael Lwanga era ng’omugenzi y’abadde agizimba.\nAbamu ku bapangisa abataayagadde kubaatukiriza mannya baagambye nti baawulidde ekigwa ku makya ku ssaawa nga 11:00 wabula baasoose kulowooza nti oba kasawo ka ssementi wabula baagenze okuggulawo ku makya nga mukama waabwe abadde abasoloozaamu ssente ku lw’omugagga nannyini nnyumba gwe basse.\nOmulambo gwa Mutabaazi poliisi y’e Nsangi yagututte mu ggwanika lya KCCA e Mulago okuzuula ekituufu ekyamusse\nBatankanye enfa ya Bannayuganda...\nPOLIISI ebakanye n’okunoonyereza ku gimu ku mirambo gya Bannayuganda egyakomezeddwaawo okuva mu Buwarabu gye bafi...


Teddy Bugingo yeeyongeddeyo mu Kkooti Enkulu\nTEDDY Naluswa Bugingo addukidde mu Kkooti Enkulu ng'awakanya eky'Omulamuzi wa kkooti y'e Kajjansi, Mary Babirye okulemera mu musango bba Bugingo gwe yateekayo. Eggulo Omulamuzi Babirye yawadde ensala ye ku musango Bugingo gwe yateekayo ogw'okwawukana ne Teddy awase omukyala omulala gw'ayagala mu mutima.\nKkooti eyatudde eggulo, Bugingo teyalabiseeko era looya we Ronald Ruhinda ye yamukiikiridde. Omusango guno guli mu kkooti ento e Kajjansi era Teddy yali yasaba Omulamuzi Mary Babirye agugobe nga taguwulidde kubanga gulimu eby'obugagga ebisoba mu buwumbi obubiri ate mu mateeka kkooti ento ekoma ku misango gitasussa bukadde 50.\nOmulamuzi Babirye yagambye nti ensonga eri mu ddiiro ya kuwulira nsonga y'okugattululwa wabula ensonga y'okutunuulira ebyobugagga byabwe bye bakoze ejja kujja mu maaso ng'obujulizi obumatiza bumaze okuleetebwa.\nWabula bwe kituuka ku by'okugabana eby'obugagga ebitemera mu buwumbi 2 yagambye nti ensonga eno asobola okugisindiika mu kkooti emusingako ne basalirawo buli omu ky'alina okutwala singa anaabeera abagattuludde.\nEnsala y'Omulamuzi, Teddy ne balooya be okwabadde Julius Galisonga ne Edward Kayemba yayongedde kubatabula era Galisonga yagambye nti ensonga bagenda kuzongerayo mu kkooti ejulirwamu y'eba ebasalirawo kubanga tebajja kukkiriza mulamuzi Babirye kuwulira musango gwa kugattulula Teddy ne Bujjingo ate bwe kituuka ku kyokugabana ebyobugagga Omulamuzi omulala asalewo.\nTeddy agamba nti obujulizi bwonna Omulamuzi bw'anaakuhhaanya ku by'obugagga byabwe nga tannaba kuddamu kuwulira musango guno bujja kweraga mu lwatu nti omusango talina kugubaamu kuba ebyobugagga bino bisukka mu buwumbi 2.Baawakanyizza ensala y'Omulamuzi ne bategeeza nti bagenda kujulira essaawa yonna okulaba ng'Omulamuzi Babirye ensonga zonna azivaamu ziteekebwe mu kkooti entuufu erina okuwulira omusango guno.\nPaasita Aloysius Bugingo owa House of Prayer International Ministries e Makerere- Kikono yaddukira mu kkooti e Kajjansi ng'agisaba emugattulule ne mukyala we Teddy Naluswa Bugingo gw'amaze naye emyaka 29 mu bufumbo


SIPIIKA wa Palamenti Rebecca Kadaga akomyewo kasirise mu ggwanga ng’ava mu ddwaaliro lya Aga Khan e Nairobi gye yatwalibwa ng’alumizibwa. Sam Obbo munnamawulire wa Sipiika yakakasizza nga Kadaga bwe yakomyewo kyokka n’agaana okulambulula ebisingawo.\nYasuubizza nga bw’ajja okufulumya ekiwandiiko ku nsonga eno gye bujja. Kyokka ensonda mu famire zaategeezezza nti yakomyewo ku Lwomukaaga ku ssaawa 10:00 ez’olweggulo ng’ennyonyi yamutuusirizza ku kisaawe e kikadde e Ntebe. “Kituufu twamukimye wadde yabadde alabika nga munafu, kyokka yabadde ali mu mbeera nnungi.\nTumusuubira ekiseera kyonna okuddamu okukakkalabya egy’eggwanga bw’anaaba amaze okuwummulamu,” owa famire ataayagadde kumwatuukiriza mannya bwe yagambye.\nTeyatambulidde mu mmotoka ye entongole ey’obwasipiika. Wiiki ewedde Kadaga yaweereza obubaka eri ababaka ba Palamenti n’eggwanga ng’abagumya nga bwe yali yeewulira obulungi era ng’asuubira okukomawo mu ggwanga ekiseera kyonna.\nObulwadde obubadde butawaanya Kadaga okusinziira ku kiwandiiko ekyafulumizibwa Obbo kyava ku bukoowu olw’olugendo lwe yaliko mu Amerika n’amawanga amalala


Abakkolosaayi 1 LCB - Okwebaza n’okusaba - Nze Pawulo, - Bible Gateway\n1 (A)Nze Pawulo, omutume wa Kristo Yesu olw’okwagala kwa Katonda, wamu ne Timoseewo owooluganda, 2 (B)tuwandiikira abantu ba Katonda, abatukuvu era abooluganda abeesigwa mu Kristo ab’e Kkolosaayi, nti ekisa n’emirembe ebiva eri Katonda Kitaffe bibeerenga nammwe.\n3 (C)Buli bwe tubasabira, twebaza Katonda, Kitaawe wa Mukama waffe Yesu Kristo. 4 (D)Twawulira okukkiriza kwe mulina mu Kristo Yesu, n’okwagala kwe mulina eri abantu ba Katonda bonna, abatukuvu, 5 (E)olw’essuubi eryabategekerwa mu ggulu, lye mwawulirako mu kigambo eky’amazima, ye Enjiri. 6 (F)Enjiri yajja gye muli, era ebunye mu nsi yonna ng’ebala ebibala era nga yeeyongera okukula. Okuviira ddala lwe mwasooka okugiwulira, ne mutegeerera ddala amazima agali mu kisa kya Katonda, Enjiri ebadde yeeyongera okubuna mu mmwe. 7 (G)Epafula muddu munnaffe omwagalwa omuweereza wa Kristo omwesigwa gye muli, eyabatuusaako Enjiri eyo, 8 (H)ye yatubuulira okwagala kwe mulina mu Mwoyo.\n9 (I)Noolwekyo, okuviira ddala ku lunaku lwe twawulira ebibafaako, tetulekangayo kubasabira na kubeegayiririra mujjuzibwe okumanya Katonda by’ayagala mu magezi gonna ne mu kutegeera okw’omwoyo. 10 (J)Era tweyongera okubasabira, mutambulenga nga musiimibwa Mukama era nga mumusanyusa mu buli byonna bye mukola, era nga mubala ebibala mu buli mulimu omulungi, era nga mukula mu kutegeera Katonda. 11 (K)Amaanyi ag’ekitiibwa kye, galibafuula abagumiikiriza mu buli nsonga yonna, mulyoke musanyuke, 12 (L)nga mwebaza Kitaffe eyatusaanyiza okugabana ku birungi bye yategekera abantu be abatukuvu ab’obwakabaka obw’ekitangaala. 13 (M)Katonda eyatuwonya n’atuggya mu maanyi g’ekizikiza aga Setaani, n’atutwala mu bwakabaka bw’Omwana we omwagalwa, 14 atusonyiwa ebibi byaffe, n’atufuula ba ddembe.\n15 (N)Mu ye mwe tulabira Katonda oyo atalabika, era ye yasooka okubeerawo nga byonna tebinnabaawo. 16 (O)Mu ye ebintu byonna mwe byatondebwa mu ggulu ne ku nsi, ebirabika n’ebitalabika oba ntebe za bwakabaka oba bwami, oba bafuzi oba ab’obuyinza; ebintu byonna byatondebwa nga biyita mu ye era ku lulwe. 17 (P)Kristo yaliwo nga byonna tebinnabaawo, era mu ye ebintu byonna mwe binywezebwa. 18 (Q)Ye gwe mutwe gw’omubiri, n’omubiri ogwo ye Kkanisa. Ye mubereberye, era ye yasooka okuzuukira mu bafu, alyoke abeerenga omubereberye mu byonna. 19 (R)Katonda yasiima okutuukiriza byonna mu ye, 20 (S)era mu ye ebintu byonna bitabaganyizibwa gy’ali. Yaleetawo emirembe olw’omusaayi gwe, ogwayika ku musaalaba, alyoke atabaganye eby’ensi n’eby’omu ggulu.\n21 (T)Edda temwali kumpi ne Katonda, era ebirowoozo byammwe n’ebikolwa byammwe ebibi bye byabalabisa ng’abakyawa Katonda. 22 Naye kaakano mutabaganye ne Kristo olw’okufa kwe, abanjuleyo mu maaso ga Katonda nga muli batukuvu era abataliiko bbala wadde ekyokunenyezebwa. 23 Muteekwa okubeerera ddala mu kukkiriza nga munywedde era nga temusagaasagana okuva mu ssuubi ery’Enjiri gye mwawulira, eyabuulirwa abantu bonna abali ku nsi, nze Pawulo gye nafuukira omuweereza waayo.\n24 (U)Kaakano nsanyuka olw’okubonaabona kwe mbonaabona ku lwammwe. Era kindeetera essanyu, kubanga ntuukiriza okubonaabona kwa Kristo mu mubiri gwange, nga mbonaabona ku lw’omubiri gwe, ye Kkanisa. 25 (V)Katonda yateekateeka okunfuula omuweereza w’Ekkanisa ye ku lwammwe, ndyoke mbabuulire ekigambo kya Katonda mu bujjuvu. 26 (W)Ekyama ekyakwekebwa okuva edda n’edda lyonna, n’emirembe n’emirembe, kaakano kibikkuliddwa abantu be, be batukuvu be. 27 (X)Katonda bw’atyo bwe yasiima, alyoke amanyise Abaamawanga obugagga obw’ekitiibwa ky’ekyama ekyo. Ekyama ekyo ye Kristo abeera mu mmwe, era ly’essuubi ery’ekitiibwa.\n28 (Y)Kristo oyo gwe tutegeeza nga tuyigiriza buli muntu mu magezi gonna era nga tulabula buli omu, tulyoke twanjule buli muntu eri Katonda ng’atuukiridde mu Kristo. 29 (Z)Kyenva ntegana nga nfuba nga nkozesa obuyinza Katonda bw’ampa obw’amaanyi.\n1:1 : a 1Ko 1:1 b 2Ko 1:1\n1:2 : a Bak 4:18 b Bar 1:7\n1:3 : Bar 1:8\n1:4 : a Bag 5:6 b Bef 1:15\n1:5 : a 1Bs 5:8; Tit 1:2 b 1Pe 1:4\n1:6 : a Yk 15:16 b Bar 10:18\n1:7 : a Fir 23 b Bak 4:7\n1:8 : Bar 15:30\n1:9 : a Bef 5:17 b Bef 1:17\n1:10 : Bef 4:1\n1:11 : a Bef 3:16 b Bef 4:2\n1:12 : a Bef 5:20 b Bik 20:32\n1:13 : Bik 26:18\n1:15 : a 2Ko 4:4 b Yk 1:18\n1:16 : a Yk 1:3 b Bef 1:20, 21 c Bar 11:36\n1:17 : Yk 1:2\n1:18 : a Bef 1:22 b Bik 26:23; Kub 1:5\n1:19 : a Bef 1:5 b Yk 1:16\n1:20 : a 2Ko 5:18 b Bef 1:10 c Bef 2:13\n1:21 : a Bar 5:10 b Bef 2:3\n1:24 : 2Ko 1:5\n1:25 : a nny 23 b Bef 3:2\n1:26 : Bar 16:25\n1:27 : Mat 13:11\n1:28 : a Bak 3:16 b 1Ko 2:6, 7 c Bef 5:27\n1:29 : a 1Ko 15:10 b Bak 2:1 c Bef 1:19


Gen Tumukunde awabudde, Kye kiseera Katikkiro Mayiga okuwerezaako mu Gavumenti ya wakati – Watchdog Uganda\nGen Tumukunde awabudde, Kye kiseera Katikkiro Mayiga okuwerezaako mu Gavumenti ya wakati\nGen. Henry Tumukunde ne Katikkiro Charles Peter Mayiga\nMUNNAMAGGYE eyaganyuka Gen. Henry Tumukunde awabudde nti kirabika kye kiseera abantu nga Katikkiro wa Buganda Charles Peter Mayiga nabalala abakoleddeko e Mengo okuyingira Gavumenti eyawakati, nabo baweebwe omukisa okukulembera ku Uganda eyawamu.\nTumukunde agamba nti aludde ekiseera nga agoberera enkola ya ba Minisita be Mengo saako ne bakatikkiro ababaddewo, era nakizuula nti bantu bakozi nnyo abayinza okubaako kye bongera ku Uganda eyawamu singa baba bawereddwa omukisa okwenyigira obutereevu mu mirimu egiyamba abantu ba Uganda yonna.\nOkwogera bino Tumukunde yabadde akyaziddwa ku ttivvi ya Bukedde mu kiro ky’okummande mu Pulogalaama ya Kabbinkano ewerezebwa munnakyalo Charles Kaloori Sserugga Matovu, nga wano we yasinzidde nagamba nti abantu bangi bakola emirimu gyabwe egiyamba ennyo abantu ba bulijjo, nagamba nti ssinga bawebwa omukisa okuwereza mu Gavumenti bayinza okukola obulungi.\n“Nzize ngoberera nnyo Katikkiro Mayiga, omugenzi Kaaya Kavuma n’abalala, mbalabye nga bantu balungi, bakozi, bafaayo ate ye Kaaya Kavuma abadde mugabi, abantu bano bwe bati singa nabo bakwasibwa obuvunanyizibwa kilabika bayinza okuyambako ennyo.” Tumukunde bwe yagambye.\nKu ky’okwesimbawo ku bwa Loodi Meeya Tumukunde yagambye nti ennaku zino ali mu kukola kunoonyereza okulaba oba abantu be Kampala bamugula okubakulembera, nti era bwanaaba amaze okubebuuzaako ajja kuvaayo abuulire eggwanga ekiddako.\nYagambye nti yetoolodde ekibuga kyonna era nazuula nti alina emirimu mingi egy’okukikolamu ssinga aba akwasiddwa obuvunanyizibwa okukikulembera, gino mulimu okwongera okukola enguudo okwongera ku ezo Jenifer Musisi ze yakola.\nOkutekateeka ebifo abatembeeyi we bakolera nga ssi bantu kuva gye bavudde ne babagoba nga tewali ayamba, nga kwotadde n’okukendeeza ku ffujjo elikolebwa abaselikale ba KCCA okuli okutulugunya nga kwotadde n’okutwala ebintu bya batembeeyi ne basigala nga bakaaba.\nOkutekawo enguudo eziliko abantu be bigere we batambulira yagambye nti nayo nsonga nkulu, kubanga kye kimu ku bisinga okukalubiriza abantu okweyunira ekibuga kubanga abasinga batomerwa ebidduka kubanga bakozesa enguudo zezimu ne bidduka.\nOkugaziya ekibuga, Tumukunde Yagambye nti bwotunuulira ebbanga eliriwo wakati wa Kampala ne Mukono nga oyitidde e Ggaba kumpi nnyo nga bwe waba watereddwawo olutindo olugatta nga luyita ku mazzi kijja kuyamba nnyo abasuubuzi abavu mu byalo okweyunira ekibuga okusobola okutundayo ebyamaguzi byabwe.\nEby’okwerinda, Yakinoganyizza nti ye Kafuru mu kunoonyereza ku bumenyi bwa mateeka saako n’okubulwanyisa, nagamba bannaKampala nti ebyo bajja kubimurekera kubanga amanyi eky’okubikolera era ebbanga lyonna azze abikolako, naddala nga okunonyereza kwe kuwedde.\n” Nze abantu bangi batera okunyooma naddala nga nkwasiddwa obuvunanyizibwa naye munange oluvanyuma bakkiriza nga mbutuukirizza, bwe neesimbawo mu CA ewaffe e Rukungiri bangi banyooma nga bagamba nga bwe nali nkyali omuto naye gye byaggwera nga mbawangudde, kale sisobola kugenda mu kintu nga simaze kupima era baannaKampala bwe banalaba nga neesimbyewo bamanye nti nja kuwangula.\nKu kye kibiina mwe ngenda okujjira ekyo nakyo nkyakinoonyerezaako, nyinza okujja nga ndi wa NRM, DP oba nga silina kibiina mu kiseera kino ebyo byonna byenkyatunuulira” Gen. Tumukunde bwe yagambye.\nOlw’okaano lw’obwaLoodi Meeya singa Tumukunde alangirira lugenda kubaamu abantu abasoba mu 5, okuli aliko kati Erias Lukwago, Omubaka wa Kawempe North Latiff Sebaggala, omubaka omukyala owa Kampala Nabilah Naggayi Ssempala nabalala.\nStudent teachers urged to exhibit positive attitude towards Education


Bukedde Online - Express eyimirizza omukungu waayo lwa bulimba\nEgyazannyiddwa mu liigi ya Buganda Ligyoni\nMike Mutebi atabukidde abazannyi ba KCCA a...\nWALUGEMBE EYAYIMIRIZIDDWA KU EXPRESS\nOMUKUNGU wa Express, Juuko Walugembe bamuyimirizza lwa kukozesa lukujjukujju n’atwala ttiimu ndala ng’agirimbise mu linnya lya Express.\nJuuko, eyaakamala omwezi ogumu ng’alondeddwa okukulira emirimu mu ttiimu eno, ku Lwokusatu ssentebe Nakiwala Kiyingi yamuyimirizza mbagirawo okumala omwezi mulamba nga bamulanga kulonderera bazannyi n’abatwala e Mubende okuzannya ne Eliana Mubende Municipality FC ng’alimbye abategesi nti ye ‘Mukwano gwa bangi’ Express FC.\nWiiki ewedde, Walugembe yakkaanyizza ne Godfrey Mugerwa omukungu wa ttiimu y’e Mubende okubatwalira Express bazannyemu ogw’omukwano ku mukolo gw’okukuza Ameefuga ga Buganda. Mu nzikiriziganya eno, Walugembe yasabye ttiimu y’e Mubende 550,000/- okutambuza ttiimu olwo ebyokulya n’okusasula ensako y’abazannyi bikolweko nga batuuse e Mubende.\nAba Mubende nga baawaddeyo ssente, baatandika okukola ku nteekateeka n’okuyita abagenyi abakulu okubeerawo. Nga Walugembe amaze okukutula ddiiru eno, yatuukiridde omutendesi Deo Bamweyana owa Express n’amutegeeza ku lugendo lunoKyokka Bamweyana n’agaana kuba ku Lwokubiri, Express yabadde erina okuzannya URA mu liigi, Bamweyana ky’agamba nti tewaabaddewo budde bugenda Mubende. Walugembe yagenze ewa maneja wa Express, Abdul Kinobe n’amuggyako emijoozi gya ttiimu ye n’apanga abazannyi okuva ku kasaawe ewa Sendi e Wankulukuku n’abatwala mu linnya lya Express.\nE Mubende, baatuukidde mu mizira era abawagizi baakwatiridde ekisaawe okwerabira ku bassita ba Express ‘Square Pass Moto’. Kalabaalaba w’omukolo olwalabye mmotoka erimu abagenyi n’agamba nti, “Abakyali ebweru mwanguweko abalindwa batuuse.”\nAbazannyi baatandise okufuluma nga bwe beesogga ekisaawe okwambala era abawagizi ne batandika okubakuhhaanirako n’abamu okwekubya nabo ebifaananyi buyite ‘buselfie’. Wabula omu ku bawagizi, yabuuzizza munne amuliraanye nga wayise akabanga nti, “Naye, ng’abazannyi be mmanyi mu Express sibalabamu! Bengo simulaba, Jjingo, Michael Birungi ne Sserunkuuma Muzei nabo sibalaba.\nTebazze? Abantu bano tebatufera!” Obwama bwatandise okusaasaana mu bawagizi era Mugerwa bwe yawulidde ng’abawagizi batandise okwemulugunya, n’alagira abaabadde ku miryango okugivaako baleke abantu bayingirire obwereere, anti baasoose kusolooza 3,000/-.\nMUGERWA KY’AGAMBA: Olwalabye ng’abawagizi batandise okucankalana nadduse ku kisaawe ne nkubira Walugembe essimu (eyabadde tatambudde ne ttiimu) nga tagikwata wabula ne nfuna engeri gye nziza embeera mu nteeko era omupiira ne guzannyibwa wakati mu kukubagana empawa mu bawagizi.\nEnkeera, Walugembe yankubidde n’ahhamba nti, “Okyalina ky’obanja, ttiimu tewagirabye?” Kino kyantabudde ne nnumba Nakiwala naye eyayise Walugembe okubitebya era bwe yalabye atamattama n’amukwasa omuserikale we amutwale ku poliisi oba si ekyo anzirize ssente zange.\nMugerwa ayongerako nti, Waasoose kubaawo kanyoolagano nga Walugembe agamba nti talinaawo ssente kyokka omuserikale bwe yaggyeeyo essimu akubire poliisi, n’atandika okukubira mikwano gye gimuweereze ssente ku ssimu era kino nti kyatutte essaawa nga 5 nga tezinnafunika. Wabula oluvannyuma yazifunye n’aziwaayo ne bamuta. Wabula Nakiwala yasazeewo okumuyimiriza omwezi mulamba ng’agamba nti ebikolwa bye biraga ekifaananyi ekibi.\nAbavuzi ba taxi ku siteegi y'e Kyengera ne Nsangi basisinkanye okumalawo obutakkaanya\nPoliisi etongozza enkola y'okulwanyisa obumenyi bw'amateeka e Kyengera


Bukedde Online - UPDF esse omuduumizi wa bakyewaggula\nUPDF esse omuduumizi wa bakyewaggula\nOmukazi bamuyingiridde ne bamuyiira asidi e Nansana\nOmuwala abbye ku musuubuzi obukadde 6 mu l...\nAdded 23rd January 2014\nAMAGYE ga UPDF galaze obukodyo bwe geeyambisizza okufufuggaza bakyewaggula ba Dr. Riek Machar mu ddwaaniro e South Sudan ne babawambako ebibuga Bor ne Malakal.\nCol. Kayanja Muhanga ye yaduumidde eggye lya UPDF eryabaddemu ne bakomando okuva mu kibinja kya Special Forces Command (SFC) ekiduumirwa Brig. Muhoozi Kainerugaba ne balyoka basesebbula abalwanyi ba Dr. Machar kumpi kubasaanyaawo bonna.\nUPDF ng’eri wamu n’amagye ga gavumenti ya South Sudan aga SPLA baasoose kweyambisa nnyonnyi okusaggula bakyewaggula be bawandagazzaamu bbomu ne bababunya emiwabo oluvannyuma eggye ery’oku ttaka nga lidduumirwa Col. Kayanja ne bakola ‘ambush’ za mirundu esatu ku nguudo eziyingira n’okufuluma ekibuga Bor.\nWano, amagye ga UPDF we gaasinzidde okuwa bakyewaggula essomo kubanga bakira buli ‘aduuyi’, asimattuka ekibabu kya bbomu n’amasasi g’ennyonnyi ennwaanyi ng’amagye ga UPDF gamusalako olwo ne gabatta ng’ebiyenje.\nEkizimbe okuli bbanka ez’enjawulo ekyanyaguluddwa abayeekera e Bor.\nUPDF ESOMESEZZA BAKYEWAGGULA ESSOMO\nMu ‘ambushi’ emu, abajaasi ba UPDF baasobodde okutta omuduumizi wa bakyewaggula ow’omutawaana abadde ku ddaala lya ‘Brigadier’ nga yabadde aduumidde ekibinja ky’abalwanyi nga 300 abaabadde n’emmundu ennene n’entono era zonna UPDF yaziwambye.\nWaliwo n’omuduumizi wa bakyewaggula omulala abadde ali ku ddaala lya ‘Colonel’ naye eyattiddwa aba UPDF abaamugwiridde ‘kkava’ ku njegooyego z’ekibuga Bor.\nMu nnumba zonna UPDF ze yakoze, abajaasi beeyambisizza ttanka ennwaanyi bakira ezikulembera mu maaso okusaggula ekkubo, abajaasi ne bavaako emabega mu bubinja obutonotono n’oluusi mu nnyirizi okusinziira ku mbeera ng’abaduumizi baabwe bwe baabadde bagisomye.\nBwe baamaze okuwamba Bor, aba UPDF beekutte ebifo ebyomugaso okuli ensozi, enkambi z’amagye, n’ebifo ebirala era baasimye ebinnya bya ‘andaaki’ mwe baagumbye okukuuma Bor, bakyewaggula kye babadde batwala ng’ekibuga kyabwe ekikulu.\nAba UPDF ku ‘andaaki’ gye baasimye okukuuma ekisaawe ky’e Juba.\nGen. Katumba wamala awadde UPDF ebiragiro\nABA UPDF bwe baamezze bakyewaggula e Bor, baawerezza obubaka e Juba n’e Kampala era Omuduumuzi wa UPDF. Gen. Edward Katumba Wamala yasitukiddemu n’abamu ku baduumizi abali wansi we okuli omuduumizi w’eggye ery’oku ttaka Maj. Gen. David Muhoozi ne Brig. Muhoozi Kainerugaba, owa SFC.\nGen. Katumba n’ekibinja kye, baatuukidde mu kibuga Juba gye balinnyidde nnamunkanga ennwaanyi ne bagwa mu kibuga Bor ne baalambuzibwa eddwaaniro wakati mu kwerinda okw’amaanyi.\nGen. Katumba Wamala yakung’aanyizza abajaasi ba UPDF n’abayozaayoza olw’obuvumu n’obukugu bwe baalaze mu ddwaaniro ne basobola okuwamba ku balwanyi ba Machar ekibuga Bor. Yasiimye empisa zaabwe naddala obuteerondalonda na bintu bya bantu.\nYabawadde ebiragiro okusigala nga bakuuma Bor, okutangira bakyewaggula ba Machar abayinza okuddamu okulumba n’agamba nti embeera bweneeba ezze mu nteeko, ebyokwerinda by’ekibuga Bor binaddizibwa eggye lya SPLA.\nGen. Katumba yagambye nti Bor kyonna kumpi kyasaanyeewo kubanga ennyumba n’ebizimbe byakumiddwaako omuliro n’okuluutingibwa bakyewaggula. Katumba yagambye nti ekibuga kyonna kyabadde kiwunya ekivundu ky’emirambo era UPDF yafubye okuziika egisinga obungi.\nAba UPDF ne ttanka yaabwe mu ddwaaniro e Bor.\nMEEYA W’E BOR AWADDE ABA UPDF LOOLE 2 EZ’ENTE\nObuwanguzi UPDF bwe yatuuseeko e Bor, bwasanyudde abakulembeze b’ekibuga, Meeya waakyo eyatereegereseeko erya Nhial n’awa abajaasi ba UPDF loole z’ente bbiri bazirye n’abeebaza okuwonya ekibuga kino bakyewaggula ba Machar be yalumirizza okutta abantu baabulijjo abangi.\nEkibiina ky’amawanga amagatte kyazudde entuumu y’emirambo nga kiteeberezebwa nti abantu abo batemuddwa mu kirindi ng’abaabasse baabalanze ggwanga lyabwe.\nEttemu mu lutalo lw’e South Sudan lisinze kwesigamizibwa ku mawanga ng’aba Dinka n’aba Nuer buli akwata ku munne atta mutte.\nGen. Kiir asazizzaamu olukung’aana\nWAABADDEWO okubuna emiwambo mu kitundu ky’e Kalthok ku luguudo oluva e Juba okugenda e Rumbek, bakyewaggula bwe baakoze olulumba ku nkambi y’amagye ga SPLA amasasi ne gatokota.\nEnkambi ya SPLA eyalumbiddwa e Kalthok eri kumpi n’enkambi y’abantu ababundabunda ey’e Minkaman era abantu abasoba mu 85,000 baasattidde ng’eno amasasi gavuga. Abantu bano bonna badduka mu kibuga Bor ne beewogomako e Minkaman era abasinga Badinka.\nAb’ekibiina kya Red Cross mu nkambi y’e Minkaman baategeezezza nti tewali muntu mu nkambi yatuusiddwaako bulabe wabula aba SPLA n’abalwanyi ba Machar batting’anye.\nKigambibwa nti abalwanyi ba Machar, abaalumbye enkambi ya SPLA, baavudde mu ssaza Western Equatorial nga baavudde mu kitundu ekiyitibwa Terekeka.\nGen. Katumba (owookubiri ku kkono) ne boofiisa ba UPDF ku byokulwanyisa ebyawambidda ku bakyewaggula.\nOlukung’aana lw’abakulembeze b’ekibiina kya Inter-Government Agency for Development (IGAD) omwegattira amawanga nga; Uganda, Sudan, South Sudan, Ethiopia, Eritrea, Djibouti ne Kenya olubadde olw’okutuula mu kibuga Juba olwaleero (Lwakuna) lusaziddwamu ku ssaawa envannyuma.\nPulezidenti Kiir yasazzizzaamu olukung’aana olw’ensonga etennamanyika wadde ng’abakulembeze ba IGAD okuli Omar al Bashir, Yoweri Museveni n’abalala baabadde bakakasizza okulwetabamu.\nEnsonda zaategeezezza nti Ethiopia ye yavuddeko olukung’aana luno okusazibwamu nga yeemulugunya ku Uganda nti UPDF okwenyigira mu lutalo obutereevu kiremesezza enteesegyanya wakati wa Gavumenti ya South Sudan ne bakyewaggula mu Addis Ababa.\nBakyewaggula baagala Uganda esooke eggye amagye mu South Sudan balyoke bateese.\nKiir yagambye nti ebibadde bigenda okuteesebwako mu lukung’aana lwa IGAD babijulizza olw’omukago gwa Afrika (AU) olusuubirwa okutuula mu mwezi ogujja.\nAba SPLA nga bajaganya oluvannyuma lw’okugoba bakyewaggula e Malakal.\nKiir ayiye abajaasi 13,000 okuwamba Bor\nSouth Sudan: 'Ethiopia y'ebawadde ennyonyi ennwaanyi'


Bukedde Online - Vipers ewangudde n'erinnya ku ntikko ya liigi\nOw'e Swaziland waakulamula ogwa KCCA\nOmutendesi wa Cranes amaliridde okukola eb...\nObuwanguzi Vipers bw'efunye ku BUL, bugiyambye okulinnya ku ntikko ya liigi ya Uganda.\nFrank Tumwesigye owa Vipers (ku kkono) ng'attunka ne Charles Sebutinde owa BUL mu gwa liigi e Kitende.\nAKAWUNGEEZI ka leero ku Lwokubiri, Vipers ekubye BUL ggoolo 2-1 n'erinnya ku ntikko ya liigi ya Uganda eya StarTimes Uganda Premier League. Frank Tumwesige ‘Zaga' ne Allan Kayiwa be baateebedde Vipers mu kitundu ekisooka ate Deogracious Ojok n'ateebera BUL.\nMu mipiira emirala, omuzibizi wa KCCA FC, Mustafa Kizza ye yabadde omuzira wa ttiimu eno bw'agikubidde ggoolo egitakuluzza ku Maroons ebadde egifuukidde ekyambika. Ggoolo ya Mustafa yazze mu ddakiika ya 90 ng'ayita mu kusimula peneti nga n'abawagizi ba ttiimu eno abamu batandise okufuluma ekisaawe mu busungu.\nOmupiira gubadde mu kisaawe ky'amakomera e Luzira, KCCA mwe yasoosekodde okulya empanga ng'eyita mu Mike Mutyaba mu ddakiika ya 42. Gwegenze mu kuwummula nga KCCA ekyagukulembedde era bwe bakomyeyo Mutebi n'akizuula nga yeetaaga okwongera okunyweza amakkati n'aggyayo Kizito Keziron eyabadde agenda ennyo mu maaso n'ayingiza Nicholas Kasozi okumugatta ku Gift Ali basobole okutangira obulungi abawuwuttanyi ba Maroons.\nMu ddakkika ya 55, Mutebi era yalabye bigaanyi kwe kusalawo okuggyayo Simon Sserunkuuma okumusikiza Erisa Sekisambu ayongera ku Sadati Anaku mu kulumba. Akakodyo kano, Mutebi tekasoose kumukolera kuba nga yaakayingiza Ssekisambu ate Solomon Walusimbi yakubidde Maroons ggoolo eyasirisizza abawagizi ba KCCA buli omu n'akwata ku mutwe. Wabula gwawedde ggoolo 3-1 nga KCCA ewangudde.\nKitunzi wa Sanchez amwagaliza Real Madrid